title: Tivi

text: Kerran kuukaudessa ilmestyvä Tietokone-lehti on suunnattu tietotekniikan ammattilaisille. Lehden yhdistymisen seurauksena Tietoviikon ja Tietokone-lehden toimitukset yhdistyivät ja päällekkäisiä toimintoja karsittiin. Tietokone-lehti on TiVian jäsenlehti. Lehden lisäksi lukijoita palvellaan Tivi.fi -verkkopalvelulla, jossa julkaistaan uutisia ja blogeja.


title: Tivi

text: Tivi-lehden toimituksen lisäksi lehdellä on useita vakituisia avustajia, joista nimekkäimpiä ovat tietotekniikkakirjailija Petteri Järvinen ja tietotekniikkakirjailija, Valtorin riskienhallintajohtaja Kimmo Rousku.


title: Tivi

text: Lehden muina vakituisina avustajina toimivat blogaajat, Apple-asiantuntija Teemu Masalin, mediamoniottelija OP Komonen sekä liikkeenjohdon konsultit Ossi Mäntylähti ja Jarmo Pitkänen. Lehdellä on myös paljon vaihtelevia avustajia.


title: Lewis Fry Richardson

text: Lewis Fry Richardson (11. lokakuuta 1881 – 30. syyskuuta 1953) oli englantilainen matemaatikko, meteorologi, fyysikko ja psykologi, joka aloitti numeerisen säänennustamisen kehityksen.


title: Lewis Fry Richardson

text: Richardson kasvoi kveekariperheessä ja opiskeli Newcastlessa, Durhamissa ja Cambridgen yliopistossa.


title: Lewis Fry Richardson

text: Richardson kehitti ensimmäisenä sääennustamismenetelmän, jossa ratkottiin osittaisdifferentiaaliyhtälöitä pienten muutosten menetelmällä: laskemalla niiden ennustamista muutosnopeuksista lyhyen aika-askelen aikana tapahtuva muutos, ja käyttämällä tulosta uuden muutosnopeuslaskennan lähtötilanteena. Hän julkaisi menetelmän vuonna 1922 teoksessaan "Weather Prediction by Numerical Process".


title: Lewis Fry Richardson

text: Kirjansa lisäksi hän tutki muita meteorologian osa-alueita, etenkin diffuusiota, ja kehitti Richardsonin luvuksi kutsutun alailmakehän turbulenttisuutta ja stabiilisuutta kuvaavan suureen. Se on dimensioton luku, joka ilmaisee potentiaalienergian ja kineettisen energian suhteen. Richardsonin turbulenssitutkimukset saivat nopeasti tunnustusta, mutta hänen numeerisia menetelmiään pidettiin epäonnistuneina. Myöhemmin on selvinnyt että niiden todentamiseen tarkoitetut kokeet epäonnistuivat huonojen lähtötietojen takia.


title: Lewis Fry Richardson

text: Richardson tutki myös sodan psykologiaa. Hän suoritti psykologian kanditutkinnon Lontoon University Collegessa vuonna 1929. Jäätyään eläkkeelle vuonna 1940 hän keskittyi sotimisen psykologian tutkimiseen.


title: Vilma Putro

text: Vilma Putro (s. 1988) on suomalainen näyttelijä. Putro on valmistunut teatteritaiteen maisteriksi vuonna 2013 Pietarin valtiollisesta teatteritaideakatemiasta, jossa hän suoritti elokuva- ja draamateatterinäyttelijän tutkinnon.


title: Vilma Putro

text: Putro on näytellyt muun muassa Aurinkoteatterissa, Musiikkiteatteri Kapsäkissä ja Lappeenrannan Kaupunginteatterissa. Vuonna 2018 hänet on kiinnitettynä Lappeenrannan kaupunginteatteriin.


title: Vilma Putro

text: Putron erikoistaito on sahan soitto. Hän voitti Sahansoiton suomenmestaruuskilpailun vuosina 2015 ja 2017.


title: Touhula Varhaiskasvatus

text: Touhula Varhaiskasvatus Oy on vuonna 2010 perustettu yksityinen päiväkotiperhe, joka tarjoaa lapsille laadukasta, monipuolista ja virikkeellistä varhaiskasvatusta sekä esiopetusta. Jokainen Touhula-päiväkoti on profiloitunut tietynlaiseen toimintaan. Touhula Varhaiskasvatus Oy:n juuret ovat Oulussa, jossa yrityksen pääkonttorikin sijaitsee.


title: Touhula Varhaiskasvatus

text: Touhula-konsernin raportoitu liikevaihto oli vuoden 2017 lopussa 88,5 miljoonaa euroa. Touhula-päiväkotien varhaiskasvattajat hoitavat yli 10 000 lasta noin 150 päiväkodissa eri puolilla Suomea. Yritys työllistää yli 2000 ihmistä.


title: Joni Saarela

text:
Joni Kristian Saarela (s. 8. huhtikuuta 1969 Kuusankoski) on suomalainen näyttelijä ja artesaani.
Hän on näytellyt muun muassa elokuvassa Kohtalon kirja ja televisiosarjassa Ihana mies sekä Kaija Koon official musiikkivideossa Tinakenkätyttö (1999) ja elokuvaohjaaja,  Käsikirjoittaja Elias koskimiehen palkitussa musiikkivideolla I've only just Begun (2012). Lisäksi hän on esiintynyt lukuisissa lyhytelokuvissa, muun muassa Vesa Kuosmasen ohjaamassa ja Eeva Putron yhdessä Kuosmasen kanssa käsikirjoittamassa lyhytelokuvassa Closet.
Saarela on näytellyt Kuusankosken teatterissa, Anjalankosken teatterissa, Helsingin Ylioppilasteatterissa ("Kunniajäsen"), Teatteri Apollonissa, jonka hallituksen sihteerinä hän edelleen toimii, Kouvolan teatterissa, Koko-teatterissa, Myllyteatterissa ja omissa produktioissa. Valtavirran tietoisuuteen hän nousi televisiosarja Salatut elämät "Rönkkönä" (2014). Teatteritöiden lisäksi Saarela on tehnyt mallin töitä 2000-luvun vaihteessa.


title: Joni Saarela

text:
Saarela on toteuttanut draamakasvatus työpajoja päivähoidon henkilöstölle ja vanhustyöntekijöille suunnattuja työpajoja teatteritaiteen keinoin yhdessä draamakouluttaja Kaisa Suhosen kanssa. Lisäksi hän on dramaturgi Jani Mannisen kanssa käsikirjoittanut Kaisa Suhosen tuottaman monologinäytelmän "Irtolainen", joka perustuu Saarelan omakohtaiseen kokemukseen sydämensiirrosta. Irtolaista on esitetty useissa tilaisuuksissa eri puolilla Suomea. Saarela on toiminut myös äänisuunnittelijana muun muassa Rosa Liksomin käsikirjoittamassa Topi Mikkolan 65-vuotis juhlamonologissa Lapin punaiset hanget.
Saarela on suunnitellut ja ohjannut myös harrastajanäyttelijöille suunnattuja kokeellisia- ja tutkivia näyttelijäntyön kursseja. Kurssilla hän soveltaa perinteisten näyttelijäntyön metodien lisäksi itse kehittämiään tekniikoita.
Saarelalle myönnettiin Sana ja Sävel maakunnat kohtaavat - katselmuksessa kunniakirja (1993). Vuosina 1993, 1995 ja 1997 hän osallistui Mikkelin Työväen näyttämöpäiville. Vuonna 1995 hän sai miespääosan kunniamaininnan.


title: Joni Saarela

text: 1996 hän voitti omien runojen tulkinnalla Kouvolan "Irkkupubin" järjestämässä runokilpailussa pääpalkinnon (viikko Dublinissa). Saarela osallistui vuosina 1994 ja 1996 Seinäjoen harrastajateatterikesään. Vuonna 1994 hänet valittiin tilausuuden parhaaksi nuoreksi näyttelijäksi ja 1996 hän sai erityismaininnan. Saarela osallistui Seinäjoen harrastajateatterikesään myös Lauri Kontulan ohjaaman Super-Helsinki prokkiksen kanssa (2007). Ryhmä sai tilaisuudessa kunniamaininnan.


title: Cercospora malayensis

text: Cercospora malayensis on sienilaji, jonka kuvasivat F. Stevens & Solheim 1931. Laji kuuluu sukuun Cercospora ja heimoon Mycosphaerellaceae. Alalajeja ei ole luetteloitu Catalogue of Lifeen.


title: Aarne Salonen (näyttelijä)

text: Aarne Matias Salonen (18. helmikuuta 1900 Tampere – 24. elokuuta 1974 Helsinki) oli suomalainen näyttelijä, teatterinjohtaja, laulaja ja sanoittaja. Laulajana hän käytti myös taiteilijanimeä Matias Arne.


title: Aarne Salonen (näyttelijä)

text: Tampereen teatterissa uransa aloittanut Salonen esiintyi myöhemmin myös useassa muussa teatterissa, kunnes vuonna 1926 siirtyi Anton Soinin tilalle Helsinkiin Sörnäisten Työväen Näyttämön johtajaksi. Samalla hän toimi myös näyttelijänä sekä ohjaajana. Vuonna 1927 Salonen kiinnitti Sörnäisten Työväen Teatteriin vasta 18-vuotiaan Tauno Palon, joka jatkoi teatterissa seuraavat viisi vuotta. Hänen mukaansa Salonen oli taitava ja innostunut teatteripersoona, jonka aikana harrastajapohjalta toiminut näyttämö otti ison askeleen eteenpäin. Salonen kuitenkin jätti lama-aikana vaikeassa taloudellisessa tilanteessa olleen Sörnäisten Työväen Teatterin keväällä 1930 ja siirtyi näyttelijäksi Porin Teatteriin. Myöhemmin 1940-luvulla Salonen teki useita pieniä elokuvarooleja.


title: Aarne Salonen (näyttelijä)

text: Aarne Salonen tunnettiin myös laulajana, joka esiintyi muun muassa Dallapén ja Columbus-orkesterin solistina. Vuonna 1929 hän oli Urho Walkaman ohella toinen solisti Dallapén Berliiniin tekemällä levytysmatkalla, jolloin yhtye äänitti 50 Kansanorkesterin nimellä julkaistua kappaletta. Berliinin nauhoituksia on myöhemmin julkaistu muun muassa vuonna 2006 ilmestyneellä Dallapén kokoelmalla "Levytyksiä vuodelta 1929". Iskelmien lisäksi Salonen levytti myös työväenlauluja, joista esimerkiksi "Köyhälistön marssi" on mukana Eteenpäin!-levymerkin vuoden 1970 kokoelmalla "Proletaarit nouskaa". Hänen esittämäkseen on Suomen äänitearkistossa merkitty yhteensä 30 ja sanoittamakseen 12 laulua.


title: Ironic

text: Ironic on kanadalaisen laulaja-lauluntekijä Alanis Morissetten kappale hänen kolmannelta studioalbumiltaan, "Jagged Little Pill" ja on yksi hänen tunnetuimpia kappaleita. Kappale julkaistiin 27. helmikuuta 1996 kolmantena singlenä kyseiseltä albumilta. Kappaleen on tehnyt Alanis Morissette yhdessä kappaleen tuottajan, Glen Ballardin kanssa. Kappaleen sanoitukset esittävät monia eri tilanteita, joiden sanotaan olevan "ironisia". Se onkin johtanut väittelyihin, joissa on pohdittu, että sopiiko mikään näistä tilanteista ironian hyväksyttyyn merkitykseen.


title: Ironic

text: Kappale pääsi kärkeen Canadian RPM Top Singles -listalla ja pysyi siellä kuusi viikkoa. Se pääsi myös top 5:een Australiassa, Uudessa-Seelannissa ja Norjassa. Yhdysvalloissa kappale nousi neljänneksi 13. huhtikuuta 1996 ja on tällä hetkellä hänen parhaiten listasijoitettu singlensä US Billboard Hot 100 -listalla. Kappale voitti JUNO-palkinnon Vuoden singlestä ja sai kaksi Grammy-ehdokkuutta, jotka olivat "Vuoden levytys" ja "Vuoden lyhytmuotoinen musiikkivideo". Ranskalainen ohjaaja Stéphane Sednaoui kuvasi musiikkivideon. Videossa Morissette ajaa autoa talvisessa maisemassa. Hänellä on kyydissään kolme matkustajaa, joita hän myös itse esittää. MTV asetti videolle kuusi ehdokkuutta MTV Video Music Awardsissa vuonna 1996, joista se voitti kolme. Video on listattuna VH1:n "Greatest Music Videos" -listalla.


title: Ironic

text: Musiikkivideon on ohjannut Stéphanie Sednaoui. Videon alussa Morissette on huoltoasemalla ja kävelee autoonsa kahvikuppi kädessään. Sitten hän alkaa ajamaan autoa talvimaisemassa ja aloittaa ensimmäisen säkeistön laulamisen. Kertosäkeeseen tultaessa toinen Morissette tulee kuvaan. Hän on vihreässä villapaidassa ja istuu takapenkillä. Kun ensimmäinen kertosäe loppuu, kolmas Morissette tulee kuvaan. Hän on keltaisessa villapaidassa ja on myös takapenkillä. "Keltainen" Morissette laulaa ja syö samaan aikaan. Toisessa säkeistössä neljäs ja viimeinen Morissette tulee kuvaan. Hän on punaisessa villapaidassa istuen etupenkillä. Hän kiipeää ulos ikkunasta toisessa kertosäkeessä ja osuu melkein siltaan mutta hymyilee silti palatessaan istumaan. Sitten kamera palaa takaisin ajavaan Morissetteen, hän ottaa hatun pois päästään ja heittää sen takapenkille. Kun Morissette laulaa kappaleen outroa hän ajaa yhä autoa talvimaisemassa, kunnes auto hajoaa (mahdollisesti bensan loputtua, joka voi olla itsessään ironista, koska video alkoi huoltoasemalta). Morissette (joka ajoi autoa) nousee ulos autosta ja kaikki hänen "matkustajansa" ovat kadonneet.


title: Bénéna

text: Bénéna on maalaiskunta ja sen keskuskylä Ségoun alueen Tominianin piirissä Malissa. Se sijaitsee lähellä Burkina Fason rajaa 30 kilometriä Tominianista kaakkoon. Kunnassa on 17 900 asukasta (vuonna 2009).


title: Bénéna

text: Bénénan kunnan pinta-ala on 495 neliökilometriä. Se rajoittuu etelässä Tominianin piirin Mandiakuyn, lännessä Sanékuyn ja Yasson sekä pohjoisessa Tominianin ja Koulan kuntiin ja idässä Burkina Fasoon.


title: Bénéna

text: Kuntaan kuuluu 26 kylää. Asukkaat ovat etupäässä boboja (bwa) ja markoja (dafing). Lisäksi on jonkin verran moseja, boloneja ja fulbeja. Vallitsevat uskonnot ovat kristinusko, animismi ja islam.


title: Bénéna

text: Seudun pääelinkeinot ovat maanviljely, karjanhoito ja keräily. Tärkeimmät viljelykasvit ovat hirssi ja fonio sekä myytäväksi kasvatetut maapähkinä ja seesami. Kotieläimiä ovat lampaat, vuohet, aasit, naudat ja siipikarja. Naiset keräilevät hedelmiä metsistä. Lisäksi tehdään käsitöitä ja harjoitetaan pienimuotoista kaupankäyntiä. Bénénassa pidetään viikoittaiset markkinat.


title: Bénéna

text: Bénénan kautta kulkee Burkin Fasoon johtava maantie RN14. Palveluihin kuuluu kaksi julkista alakoulua ja yläkoulu, kahdeksan kyläkoulua, katolinen ala- ja yläkoulu sekä terveysasema.


title: Bolonit

text: Bolonit tai boronit ovat mandelaista bolonin eli bokan kieltä puhuva etninen ryhmä Burkina Fason ja Malin rajaseudulla. Heidän kielensä on lähellä djulaa, ja toisinaan boloneja pidetään djuliin kuuluvana ryhmänä. Burkina Fasossa boloneja arvioidaan olevan 28 000 ja Malissa 9 300 henkeä.


title: Bolonit

text: Kansan pääelinkeinot ovat maanviljely ja karjanhoito. Tärkeimmät viljelykasvit ovat hirssi, maissi, seesami ja maapähkinä. Myytäväksi kasvatetaan myös tupakkaa. Kotieläimiä ovat naudat, vuohet ja lampaat. Bolonit tunnetaan taidokkaista naamioistaan. He harjoittavat etupäässä perinteistä uskontoaan. Monet ovat muslimeja.


title: Diora

text: Diora on maalaiskunta ja sen keskuskylä Ségoun alueen Tominianin piirissä Malissa. Se sijaitsee 75 kilometriä Tominianista maanteitse etelään. Kunnassa on 16 000 asukasta (vuonna 2009).


title: Diora

text: Dioran kunta rajoittuu pohjoisessa Tominianin piirin Sanékuyn, idässä Mandiakuyn ja Mafounén, etelässä Sikasson aluen Yorosson piirin Koumbian ja lännessä Ségoun alueen Sanin piirin Wakin kuntiin. Kunnan alueella ei ole pysyviä vesistöjä.


title: Diora

text: Kuntaan kuuluu 16 kylää. Asukkaat ovat etupäässä boboja ja miniankoja. Uskontoja ovat kristinusko, animismi ja islam.


title: Diora

text: Paikallisia elinkeinoja ovat maanviljely, karjanhoito, käsityöammatit ja keräily. Tärkeimmät viljelykasvit ovat hirssi ja fonio sekä myytäväksi kasvatetut maapähkinä, seesami ja puuvilla. Kotieläimiä ovat lampaat, vuohet, aasit, naudat, siipikarja ja siat. Palveluihin kuuluu kaksi julkista alakoulua ja yläkoulu, kuusi kyläkoulua, katolinen koulu ja kaksi terveysasemaa.


title: Luettelo televisiosarjan True Detective jaksoista

text:
"True Detective" on yhdysvaltalainen rikosdraamasarja, jonka on luonut Nic Pizzolatto. Sen ensimmäinen jakso esitettiin HBO-kanavalla 12. tammikuuta 2014.
Huomioita:


title: Vera&John

text: Vera&John on keskuspaikkaansa Maltalla pitävä verkkokasino. Vera&Johnia ylläpitää Dumarca Gaming Ltd, jonka emoyhtiön Dumarca Holdings PLC:n Intertain Group Ltd osti vuonna 2015. Intertain Group Ltd on listattu Toronton pörssissä. Vera&John on Maltan peliviranomaisten ja Yhdistyneen kuningaskunnan uhkapelikomission lisensoima ja valvoma. Vera&John -verkkokasinon perusti Jörgen Nordlund, joka tunnetaan Unibetin 54 miljoonalla punnalla vuonna 2007 ostaman Maria Bingon perustamisesta.


title: Saint-Denis (Italia)

text: Saint-Denis on kunta Italiassa Aostan laaksossa. Tämän pienen kunnan tunnus on sen alueella sijaitseva linna Castello di Cly.


title: Cavour (C550)

text: Cavour (runkonumero C550) on Italian laivaston lentotukialus. Alus on samalla laivaston suurin alus ja lippulaiva.


title: Cavour (C550)

text: Alus tilattiin 22. marraskuuta 2000 Riva Trigososta Fincantierilta ja rakennustyöt alkoivat 17. heinäkuuta 2001 yhtiön telakoilla Riva Trigosossa ja Muggianossa. Aluksen keski- ja peräosa laskettiin vesille 20. heinäkuuta 2004 Riva Trigosossa, mistä ne hinattiin Muggianoon. Riva Trigososta hinattuun osaan kiinnitettiin Muggianossa keulaosa sekä viimeisteltiin alus. Alus teki neitsytmatkansa koeajoissa joulukuussa 2006 ja se luovutettiin Italian merivoimille 27. maaliskuuta 2008. Alus otettiin operatiiviseen palvelukseen vuotta myöhemmin.


title: Cavour (C550)

text: Alus on suunniteltu joustavaan käyttöön. Vaikka alus on ensisijaisesti lentotukialus, se kykenee toimimaan maihinnousualuksena ja erilaisten operaatioiden komentopaikkana. Aluksen standardiuppouma on 22 290 tonnia ja täysin kuormattuna 27 100 tonnia. Alus on 244 metriä pitkä ja sen leveys on 39 ja syväys 8,7 metriä. Aluksen lentokansi on 232,6 metriä pitkä ja 34,5 metriä leveä. Kiitotien pituus on 183 metriä päättyen 12 asteen hyppyriin. Aluksella on 451 hengen miehistö, lentomiehistöä 203 henkeä ja esikuntaa 140 henkeä. Lisäksi alukselle voidaan sijoittaa 400 sotilasta kohtuullisiin tiloihin. Aluksella on kaikkiaan noin 1 300 majoituspaikkaa.


title: Cavour (C550)

text: Aluksen propulsiojärjestelmä koostuu neljästä GE/Avio LM2500 kaasuturbiinista, jotka tuottavat 88 megawatin tehon. Nämä on kytketty kahteen vaihteeseen, jotka tuottavat siten 60 000 shp:n tehon kumpikin ja pyörittävät viisilapaisia potkureita mahdollistaen aluksen yli 28 solmun maksiminopeuden. Aluksen tankkeihin voidaan sijoittaa 2 500 tonnia polttoainetta, mikä mahdollistaa 7 000 merimailin toimintamatkan 16 solmun nopeudella ja 18 vuorokauden toiminta-ajan. Aiemmista italialaisaluksista poiketen alus on suunniteltu polttoainetehokkaaksi ja se kuluttaakin risteilynopeudella ainoastaan kolme tonnia polttoainetta tunnissa. Maksiminopeudella polttoainekulutus on 25 tonnia tunnissa. Aluksen kuusi Wärtsilä CW 12V200 dieselgeneraattoria tuottavat 13,2 megawatin tehon. Aluksella on kaksi peräsintä, joita täydentää keulan ja perän suihkumoottorit.


title: Cavour (C550)

text: Lentotukialuksena alukselle voidaan sijoittaa V/STOL koneita kuten AV-8B+ Harrier ja/tai helikoptereita kuten EH-101, NH-90 tai SH-3D. Alus kykenee myös operoimaan F-35B Joint Strike Fighter koneilla. Aluksen lentokannelle voidaan sijoittaa jopa kaksitoista lentokonetta ja kuusi helikopteria. Aluksen 2 500 m² hangaarikansi on 134 metriä pitkä ja sen leveys on 21 ja korkeus 7,2 metriä. Hangaariin voidaan sijoittaa joko kahdeksan lentokonetta tai kaksitoista helikopteria. Aluksella on kaksi 30 tonnin lentokonehissiä, kaksi 15 tonnin asejärjestelmähissiä ja kaksi pienempää hissiä. Aluksella voidaan jatkaa lentotoimintaa aina sea state 6:een, minkä mahdollistavat aluksen kaksi aktiivista vakauttajaa.


title: Cavour (C550)

text: Maihinnousualuksena alukselle voidaan sijoittaa erilaisia ajoneuvoja kuten 100 kevyttä ajoneuvoa tai 50 maihinnousuajoneuvoa tai 24 panssarivaunua. Ajoneuvojen kuormaamisen ja purun mahdollistavat kaksi ramppia. Aluksella on majoitustilat 325 San Marco rykmentin sotilaalle ja mahdollisuus 91 hengen lisämajoitukseen tarvittaessa. Alukselle on yli 150 työasemapistettä ja komentoaluksena se kykenee johtamaan sekä ilmapuolustus- että maihinnoususotatoimia. Aluksella on lisäksi hyvät lääkintätilat, joissa on muun muassa kolme leikkaussalia, hammaslääkäriasema, laboratorio ja röntgenyksikkö sekä vuodeosasto.


title: Cavour (C550)

text: Saatuaan päätökseen syyskuussa 2012 pitkään kestäneet koeajot erilaiset koulutukset alus osallistui merisotaharjoituksiin harjoitellen lentotukialusten yhteistoimintaa, minkä lisäksi se aloitti toiminnan European Carrier Group Interoperability Initiativessä. Marraskuusta 2013 huhtikuuhun 2014 alus johti laivasto-osastoa Persianlahdella sekä kiersi Afrikan osallistuen useisiin harjoituksiin matkalla. Alus on palveluksessa vuonna 2015.


title: Fangasso

text: Fangasso on maalaiskunta ja sen keskuskylä Ségoun alueen Tominianin piirissä Malissa. Se sijaitsee 63 kilometriä Tominianista maanteitse koilliseen. Kunnassa on 23 800 ja keskuskylässä 1 400 asukasta (vuonna 2009).


title: Fangasso

text: Fangasson kunnan pinta-ala on 1 200 neliökilometriä. Se rajoittuu koillisessa Tominianin piirin Ouanin ja Timissan, kaakossa Lanfialan ja Koulan, lounaassa Tominianin, lännessä Sanin piirin Ténén ja Baramandougoun sekä luoteessa Moptin alueen Djennén piirin Dandougou Fakalan kuntiin.


title: Fangasso

text: Maisemaa leimaavat kukkulat, tasangot ja kuivat laaksot. Maaperä kärsii eroosiosta. Pysyviä vesistöjä ei ole. Kasvillisuus on kuivuuden ja ihmisen toiminnan vahingoittamaa ruohoaroa, jossa kasvaa paikoittain pensaita ja puita.


title: Fangasso

text: Seutu kuuluu Sahelin vyöhykkeeseen. Kuiva ja viileä kausi kestää marraskuusta helmikuuhun, kuiva ja kuuma kausi maaliskuusta toukokuuhun ja sadekausi kesäkuusta lokakuuhun. Vuotuinen sademäärä on 700 millimetriä.


title: Fangasso

text: Kuntaan kuuluu 42 kylää. Asukkaista 81,4 % on boboja, 10,6 % markoja ja 6,9 % fulbeja. Yleisimmät kielet ovat bobo ja bambara. Lähes puolet väestöstä harjoittaa perinteistä uskontoa. Lisäksi on kristittyjä ja muslimeja.


title: Fangasso

text: Nuoriso hakeutuu ansiotöihin ja opiskelemaan kaupunkeihin. Monet perheet ovat muuttaneet Office du Nigerin riisinviljelyalueelle.


title: Fangasso

text: Fangasson ohi kulkee päällystetty maantie RN6, jota pitkin pääsee Moptiin ja Ségouun sekä edelleen Bamakoon. Kylien väliset reitit ovat vaikeasti liikennöitävissä varsinkin sadekaudella.


title: Fangasso

text: Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, durra, fonio, maapähkinä, riisi, maapapu, lehmänpapu, maissi ja seesami. Naiset viljelevät puutarhoissaan vihanneksia. Suurin osa tuotannosta menee omaan kulutukseen. Myyntituotteita ovat maapähkinä, seesami ja salottisipuli.


title: Fangasso

text: Kotieläimiä ovat naudat, lampaat, vuohet, siipikarja sekä vähäisemmässä määrin aasit ja hevoset. Laiduntamiseen ja transhumanssiin perustuvaa karjanhoitoa harjoittavat varsinkin fulbet. Naiset kasvattavat sikoja. Keräilyn kohteena ovat voipuun ja tamarindin siemenet ja apinanleipäpuun hedelmät. Käsityöläiset muokkaavat metallia, valmistavat saviastioita ja punovat palmunlehtimattoja ja koreja. Kalastuksen, metsästyksen ja mehiläistenhoidon merkitys on vähäinen.


title: Fangasso

text: Fangasson torilla pidetään kerran viikossa vilkkaat markkinat. Myyntiartikkeleita ovat elintarvikkeet, karja ja pienet tehdastavarat. Kylissä on 17 kauppaa, kaksi karjatarhaa, kaksi säästökassaa, 12 myllyä ja kymmenen puimakonetta.


title: Fangasso

text: Kunnassa toimii kuusi julkista alakoulua, 14 kyläkoulua ja yksityinen katolinen alakoulu. Fangassossa on julkinen ja Togon kylässä katolinen yläkoulu. Lisäksi on kuusi paikallisilla kielillä toimivaa lukutaitokeskusta sekä neljä koulutus- ja kehittämiskeskusta (CED).


title: Fangasso

text: Fangassossa ja Togossa on terveyskeskukset, jotka käsittävät sairastuvan, synnytyslaitoksen ja lääkevaraston. Niiden henkilöstö koostuu sairaanhoitajista ja avustajista, eikä kummassakaan ole lääkäriä. Yleisimmät sairaudet ovat malaria, ripulitaudit ja akuutit hengitystieinfektiot.


title: Fangasso

text: Vesihuolto käsittää joukon perinteisiä ja nykyaikaisia kaivoja sekä 51 käsikäyttöistä porakaivoa, joista vain 31 on toimintakelpoisia. Keskuskylän vesijohto on myös epäkunnossa. Kunnassa on Malitelin ja Orangen matkapuhelinverkot, mutta ei sähköverkkoa.


title: Fangasso

text: Kylissä on kirkkoja ja moskeijoita, mutta ei mitään kulttuuripalveluita tai kunnollisia liikuntapaikkoja.


title: Rauhala (Oulu)

text: Rauhala on Åströminpuiston pohjoislaidalla Myllytullin kaupunginosassa Oulussa sijaitseva huvilatyylinen entinen asuinrakennus, jossa nykyisin toimii Ravintola Rauhala. 1800- ja 1900-lukujen vaihteessa rakennetun, uusrenessanssin piirteitä omaavan puurakennuksen on suunnitellut arkkitehti Arthur Kajanus vuonna 1898. Rakennuksessa on toiminut muun muassa Oulun kauppaklubi, alkoholistien yömaja, Pohjois-Pohjanmaan keskusammattikoulu, erilaisia yhdistyksiä ja Oulun yliopiston ylioppilaskunta.


title: Rauhala (Oulu)

text: Rauhala rakennettiin Veljekset Åströmin omistajan Karl Robert Åströmin toiselle vaimolle Clementine Åströmille tämän jäädessä leskeksi 1897. Clementine Åström asui talossa vuoteen 1912 asti. Hänen aikanaan talon sisätiloissa tehtiin arkkitehti Wivi Lönnin suunnittelemia muutoksia. Clementine Åströmin muutettua Helsinkiin vuonna 1912 Rauhalaan muutti asumaan hänen poikansa Emanuel. Emanuel Åströmin, lempinimeltään Manne, mukaan on nimetty Mannenkatu Rauhalan edessä. Hänen aikanaan Rauhalaan tehtiin arkkitehti Valter Thomén suunnittelemia muutoksia. Emanuel Åströmin kuoltua 1937 Rauhalaan muutti vuokralaiseksi Oulun Kauppaklubi, joka teetti rakennukseen muutoksia talon muuttamiseksi klubitiloiksi. Keväällä 1950 Rauhalaan myönnettiin anniskeluoikeudet. Kauppaklubi toimi Rauhalassa vuoteen 1957, jonka jälkeen taloon muutti Oulun Kansalaisopisto.


title: Rauhala (Oulu)

text: Rauhalan kiinteistön osti vuonna 1953 Pohjoismaiden Yhdyspankin omistama Asunto-osakeyhtiö Myllytulli. Pankki lahjoitti Rauhalan Oulun yliopiston ylioppilaskunnalle vuonna 1962. Kansalaisopisto toimi rakennuksessa kuitenkin vuoteen 1964 asti, jolloin ylioppilaskunta muutti taloon. Rauhala korjattiin arkkitehti Risto Harjun suunnitelmien mukaan ja ylioppilastalon avajaiset pidettiin 20. marraskuuta 1964. Oulun kaupunginvaltuusto myönsi Rauhalaan anniskeluoikeudet raittiuslautakunnan vastustuksesta huolimatta syyskuussa 1965.


title: Rauhala (Oulu)

text: Välkkylän opiskelija-asuntoalueen rakennushankkeen omarahoitusosuuden hankkimiseksi ylioppilaskunta järjesti kesällä 1968 Rauhalassa ja sen lähipuistoissa Messupuisto-nimisen tapahtuman. Lammassaaren pystytettiin muun muassa maailmanpyörä ja muita huvipuistolaitteita sekä suuri tanssilava. Rauhalan viereen Hupisaarten Plaatansaareen aukaistiin 500-paikkainen olutravintola. Rauhala muutettiin espanjalaistyyliseksi yöklubiksi ja sen pihamaalle rakennettiin ulkoilmaravintola La Hacienda. Kesäravintola jatkoi nimellä Kesäleski syksyyn 1970 asti. Ylioppilaskunta kuitenkin muutti Rauhalasta 1971 Välkkylään riittämättömien toimistotilojen ja Rauhalan rauhattomuuden vuoksi. Taloudellisten vaikeuksien vuoksi ylioppilaskunta myi kiinteistön Pohjois-Suomen opiskelija-asuntosäätiölle vuonna 1973. PSOAS vuokrasi rakennuksen keskusammattikoululle, joka toimi tiloissa vuoteen 1975 asti, minkä jälkeen rakennus toimi alkoholistien yömajana. PSOAS suunnitteli myös myyvänsä Rauhalan tontin E-liikkeen hotellia varten, mutta loppuvuodesta 1979 Rauhala päätettiin kuitenkin korjata opiskelijataloksi. Huhtikuussa 1981 Rauhalan kunnostamien aloitettiin talkoilla, joissa purettiin La Hacienda -kesäravintolan lahonneita piharakenteita. Ylioppilaskunta muutti takaisin Rauhalaan lokakuussa 1981. Syksyllä 1982 avattiin kahvila Café Clementine (myöhemmin myös Club Clementine), jolle saatiin mietojen alkoholijuomien anniskeluoikeudet (ns. B-oikeudet) loppukesästä 1983. Taloudellisten vaikeuksien vuoksi Club Clementine toimi vuosina 1994–1995 vain kesäisin ja ravintola suljettiin lopullisesti 1998, minkä jälkeen Rauhala on toiminut pääasiassa tilausravintolana.


title: Koula (Ségoun alue)

text: Koula on maalaiskunta ja sen keskuskylä Ségoun alueen Tominianin piirissä Malissa. Se sijaitsee lähellä Burkina Fason rajaa 45 kilometriä Tominianista maanteitse itään. Kunnassa on 18 100 asukasta (vuonna 2009).


title: Koula (Ségoun alue)

text: Koulan kunta rajoittuu lounaassa Tominianin piirin Bénénan, lännessä Tominianin, luoteessa Fangasson ja koillisessa Lanfialan kuntiin sekä kaakossa Burkina Fasoon. Kunnan alueella ei ole pysyviä vesistöjä.


title: Koula (Ségoun alue)

text: Kuntaan kuuluu 33 kylää. Asukkaat ovat etupäässä boboja ja markoja (dafing). Uskontoja ovat kristinusko, animismi ja islam.


title: Koula (Ségoun alue)

text: Paikallisia elinkeinoja ovat maanviljely, karjanhoito, käsityöammatit ja keräily. Tärkeimmät viljelykasvit ovat hirssi ja fonio sekä myytäväksi kasvatetut maapähkinä ja seesami. Kotieläimiä ovat lampaat, vuohet, aasit, naudat, siipikarja ja siat. Palveluihin kuuluvat kolme julkista alakoulua ja yläkoulu, kahdeksan kyläkoulua ja terveysasema.


title: Jantso Jokelin

text: Jantso Jokelin (s. 1986) on suomalainen huuliharpisti ja kirjailija. Vuonna 2009 hän sijoittui kolmanneksi maailman suurimmassa huuliharppukilpailussa Saksan Trossingenissa.


title: Jantso Jokelin

text: Jokelin on opiskellut folkloristiikkaa ja uskontotiedettä Turun yliopistossa. Hän on suomentanut Jim Morrisonin lyriikkaa. Jokelin on työskennellyt myös toimittajana. Hän on osallistunut "Putouksen" ja "YleLeaksin" käsikirjoittamiseen.


title: You Learn

text: ”You Learn” on kanadalaisen laulaja-lauluntekijä Alanis Morissetten kappale hänen kolmannelta studioalbumiltaan "Jagged Little Pilliltä". Morissette teki kappaleen yhdessä Glen Ballardin kanssa, joka myös tuotti kappaleen. Kappale julkaistiin albumilta neljäntenä singlenä. Musiikillisesti ”You Learn” on rockvaikutteinen kappale, joka sisältää elementtejä alternatiivisesta rockista ja sen aikaisesta popmusiikista. Kappale sai yleisesti positiivisia arvioita musiikkikriitikoilta. Se ylsi top 20:een Australian, Kanadan, Uuden-Seelannin ja Yhdysvaltojen listoilla. Kappaleen sanoituksissa kerrotaan elämän huonojen päätöksien tärkeydestä selittäen, että nämä huonot päätökset voivat antaa arvokkaita opetuksia. Singlelle tehtiin myös musiikkivideo.


title: Jukka Mantere

text: Jukka Kaarlo Kalevi Mantere (s. 12. lokakuuta 1949) on suomalainen koripallovalmentaja ja kilpauransa päättänyt koripalloilija. Hän on toiminut muun muassa Suomen naisten maajoukkueen päävalmentajana ja päävalmentajana sekä miesten että naisten pääsarjoissa sekä Suomessa että Tanskassa.


title: Jukka Mantere

text: Pelaajana Mantere edusti vuosina 1972–1975 Helsingin NMKY:tä. Hän kirjautti jokaisena kautena vain yhden ottelun, eikä niistä ole olemassa tarkempia tilastomerkintöjä.


title: Jukka Mantere

text: Mantere valmensi miesten pääsarjassa vuosina 1976–1979 Helsingin NMKY:tä.


title: Jukka Mantere

text: Kaudella 2000–2001 Mantere toimi miesten pääsarjassa Lappeenrannan NMKY:n päävalmentajana. Syyskaudella 2001 Mantere toimi kaksi kuukautta Korihaiden päävalmentajana. Kesäkuussa 2003 Mantere teki 1+1-vuotisen sopimuksen tanskalaisen BK Skjold/Stevnsgade Basketin kanssa. Hän valmensi seurassa skeä miesten että naisten maan pääsarjoissa pelanneita edustusjoukkueita.


title: Jukka Mantere

text: Kesällä 2011 Mantere rikkoi Delfin Basket -turnauksessa erotuomarin fyysistä koskemattomuutta ja sai Suomen Koripalloliitolta viiden kuukauden kilpailukiellon. Vuosina 2011–2013 Mantere toimi Keravan Kori-80:ssä, aluksi naisten pääsarjajoukkueen päävalmentajana ja sittemin valmennuspäällikkönä. Talousvaikeuksista kärsinyt seura irtisanoi Mantereen huhtikuussa 2013.


title: Jukka Mantere

text: Kesäkuussa 2015 Mantere teki kaksivuotisen valmentajasopimuksen I-divisioona B:ssä pelanneen Vaasan Salaman kanssa. Mantereen kontolle kuuluvat ensisijaisesti seuran valmennuspäällikkönä toimiminen, miesten edustusjoukkueen ja B-poikajoukkueen valmennus, junioritoiminnan kehittäminen ja valmentajakoulutus.


title: Jukka Mantere

text: Suomen naisten koripallomaajoukkuetta Mantere valmensi päävalmentajana vuosina 1985–1987. Vuoden 1987 EM-kilpailuissa Mantereen valmentama Suomi sijoittui 12:nneksi eli viimeiseksi. Vuosi 1987 on yhä (2015) viimeisin kerta, kun Suomi on pelannut naisten EM- tai ylemmällä tasolla. Vuonna 2006 hän toimi miesten maajoukkueen apuvalmentajana ja vuosina 2007–2008 naisten maajoukkueen apuvalmentajana. Lisäksi Mantere toimi myös sekä miesten että naisten haastajamaajoukkueiden apuvalmentajana ja 18-vuotaiden tyttöjen maajoukkueen päävalmentajana.


title: Lanfiala

text: Lanfiala on maalaiskunta ja sen keskuskylä Ségoun alueen Tominianin piirissä Malissa. Se sijaitsee lähellä Burkina Fason rajaa 50 kilometriä Tominianista koilliseen. Kunnassa on 9 400 asukasta (vuonna 2009).


title: Lanfiala

text: Lanfialan kunta rajoittuu lounaassa Tominianin piirin Koulan, lännessä Fangasson ja pohjoisessa Timissan kuntiin sekä kaakossa Burkina Fasoon. Alueella virtaa useita ajoittain kuivuvia jokia.


title: Lanfiala

text: Kuntaan kuuluu 15 kylää. Asukkaat ovat etupäässä dogoneja, boboja, markoja (dafing), fulbeja ja belloja. Vallitsevat uskonnot ovat islam, kristinusko ja animismi.


title: Lanfiala

text: Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, durra ja riisi. Kotieläimiä ovat naudat, lampaat ja vuohet. Lanfialassa pidetään viikoittaiset markkinat.


title: Lanfiala

text: Kunnan liikenneyhteydet ovat heikot. Palveluihin kuuluvat koulut ja terveysasema.


title: Ahveninen (Joensuu)

text: Ahveninen on noin sadan asukkaan kylä Joensuussa. Ahvenisen kylästä on löydetty kivikautisia jäänteitä, joiden perusteella arvellaan, että kylässä on ollut asukkaita jo 8000-9000 vuotta sitten. Ahveninen sijaitsee noin 50 kilometrin päässä Joensuun ja Lieksan keskustasta. Ahvenisessa sijaitsee vanha Ahvenisen Punainen talo, jossa myydään mm. käsitöitä, sekä järjestetään perinteisiä tapahtumia.


title: Ahmed Abdi Godane

text: Ahmed Abdi Godane (s. 1977? – k. 1. syyskuuta 2014) oli somalialaisen al-Shabaab-terroristijärjestön entinen johtaja. Godanen johdolla järjestö teki esimerkiksi ensimmäiset iskunsa Somalian ulkopuolella ja näihin iskuihin lukeutui Westgate-ostoskeskuksen verilöyly 2013. Godane sai surmansa Yhdysvaltojen tekemässä ilmaiskussa syyskuussa 2014.


title: Ahmed Abdi Godane

text: Godanen tarkkaa syntymäpäivää ei tiedetä, mutta joidenkin uutisten mukaan hän oli syntynyt vuonna 1977. Godane vietti ilmeisesti lapsuutensa orpokodissa ja hänen setänsä oli alkoholisti. Hänen onnistui kuitenkin saada tukiraha islamin opiskeluihin Sudanissa ja Pakistanissa, joissa ollessaan hän omaksui jihadistisen ideologian 1990-luvulla. Hänen epäillään ylittäneen Pakistanin ja Afganistanin vastaisen rajan ja saaneen Afganistanissa koulutusta al-Qaidalta.


title: Ahmed Abdi Godane

text: Godanen edeltäjän Aden Hashi Ayron kuoltua Yhdysvaltojen ilmaiskussa Etelä-Somaliassa Godane nousi al-Shabaabin johtoon. Godanen nousua järjestön johtoon voidaan pitää yllättävänä, sillä hän oli syntynyt Somalimaalla eikä hänellä ole näin klaanisiteitä etelään, jossa al-Shabaab pääasiallisesti toimi. Järjestön johtajan roolissa hän oli ensimmäistä kertaa julkisuuden keskipisteenä, kun hänet tuomittiin kuolemaan YK:n rakennukseen ja Etiopian lähetystöön Somalimaan pääkaupunki Hargeisassa tehdyistä pommi-iskuista. Ennen tuomion langettamista Godane oli ollut jonkin aikaa viranomaisten pidättämänä, mutta hänet oli päästetty vapaaksi. Godanella oli ilmeisesti läheiset suhteet al-Qaidan johtoon ja hän esiintyi esimerkiksi videoilla Ayman al-Zawahirin kanssa. Vuonna 2009 Godanen johtama al-Shabaabista tuli al-Qaidan alainen järjestö. Samalla järjestö alkoi suunnitella iskuja myös Somalian ulkopuolella.


title: Ahmed Abdi Godane

text: Vuonna 2010 al-Shabaab teki pommi-iskun Ugandan pääkaupunki Kampalassa, jossa kuoli 78 jalkapallon maailmanmestaruuskisoja seurannutta henkilöä. Ugandan isku oli ensimmäinen al-Shabaabin ulkomailla tekemä. Vuonna 2013 vähintään 67 henkilöä kuoli Westgate-ostoskeskuksen verilöylyssä Kenian Nairobissa. Ulkomailla tehtyjen iskujen lisäksi Godane hyökkäsi myös kilpailijoitaan vastaan al-Shabaabin sisällä. Surmansa sai esimerkiksi yhdysvaltalaistaustainen jihadisti Omar Hammami. Joidenkin al-Shabaabin jäsenten tiedetään valittaneen Godanen toimista al-Qaidan johtaja al-Zawahirille.


title: Ahmed Abdi Godane

text: Yhdysvallat oli vuonna 2012 asettanut Godanen surmaamiseen tai vangitsemiseen johtaville tiedoille 7 miljoonan dollarin palkkion. Godanen uskotaan myös toimillaan luoneen itselleen lukuisia vihollisia järjestönsä sisällä ja he olivat valmiita antamaan näitä tietoja Yhdysvalloille. Godane sai surmansa ilmaiskussa, jonka Yhdysvallat teki Shabeellaha Hoosen alueella kulkenutta saattuetta vastaan 1. syyskuuta 2014.


title: Manfred Ewald

text: Manfred Ewald (17. toukokuuta 1926 Randow, Pommeri – 21. lokakuuta 2002 Damsdorf) oli itäsaksalainen urheilujohtaja 1950-luvulta aina 1980-luvun lopulle.


title: Manfred Ewald

text: Manfred Ewald kasvoi vaatimattomissa oloissa räätälin poikana Pommerin alueella, joka nykyään on osa sodanjälkeistä Puolaa. Hän liittyi 12-vuotiaana Hitler-Jugend-järjestöön. Hän kävi 14-vuotiaasta alkaen vuosina 1940–1943 Kansallissosialistisen nuorison koulutuslaitoksessa ns. NAPOLA-koulutusta ja sai sotilaallisen panssarikrenatöörin koulutuksen Kalischissa. Sen jälkeen hän toimi Hitler-Jugend-ryhmän johtajana Stettinin alueella sodan loppuvaiheessa. Ewaldista tuli 20. huhtikuuta 1944 kansallissosialistisen puolueen (NSDAP) jäsen. Vuoden 1944 lopulla hän haavoittui ja menetti kaksi sormeaan. Sodan loppuvaiheessa hän joutui myös venäläisten sotavangiksi.


title: Manfred Ewald

text: Vapauduttuaan sotavankeudesta vuonna 1945 Ewald oli kääntynyt kommunismin kannattajaksi ja oli perustamassa kotiseudullaan Pommerissa kommunistipuoluetta. Koska Ewaldin kotiseutu siirtyi Saksan antautumisen jälkeen Puolan hallintaan, hän siirtyi seudun asukkaiden kanssa Greifswaldiin, jossa hänestä tuli antifasistisen nuorisojärjestön johtaja. Vuonna 1946 hänestä tuli Saksan kommunistipuolueen jäsen, mutta puolueen yhdistyttyä Itä-Saksan sosiaalidemokraattien kanssa Ewaldista tuli uuden valtapuolueen Saksan sosialistisen yhtenäisyyspuolueen (SED):n ja nuorisojärjestön Frei Deutsche Jugendin (FDJ):n jäsen. FDJ:ssä Ewald toimi vuosina 1946–1948 Greifswaldin piirisihteerinä ja vuodesta 1947 FDJ:n keskusjärjestön jäsenenä.


title: Manfred Ewald

text: Ewaldin Itä-Saksan valtion tasoisen urheilujohtajan asema kehittyi nopeasti 1950-luvulla. Vuosina 1952–1960 hän oli Ruumiinkulttuurin ja urheilun valtiollisen komitean (Staatliches Komitee für Körperkultur und Sport) eli Stakon puheenjohtaja. Vuonna 1961 hänestä tuli Itä-Saksan voimistelu- ja urheiluliiton (DTSB) puheenjohtaja. Tässä asemassa hän johti ja valvoi koko Itä-Saksan urheiluelämää. Vuonna 1962 hänet valittiin valtapuolue SED:n keskuskomiteaan. Ewaldin Itä-Saksan urheilujohtajan ykkösasema sinetöityi valinnalla Itä-Saksan kansallisen olympiakomitean puheenjohtajaksi vuonna 1973. Tällöin hän syrjäytti aiemman ykkösnimen Heinz Schöbelin. Kansainvälinen olympiakomitea myönsi Ewaldille vuonna 1985 korkeimman tunnustuksensa eli Olympic Order -palkinnon hopeisena. Palkinnon myöntäminen Itä-Saksan silloiselle korkeimmalle urheilujohtajalle nähtiin merkkinä taata Itä-Saksan osallistuminen seuraaviin vuoden 1988 kesäolympialaisiin Etelä-Korean Souliin, sillä Itä-Saksa ja Neuvostoliitto kommunistiblokin muiden valtioiden kanssa olivat jääneet pois vuoden 1984 Los Angelesin kisoista.


title: Manfred Ewald

text: Ewaldin valtakautenaan 17 miljoonainen Itä-Saksa nousi urheilun suurvallaksi haastaen jopa Yhdysvaltoja ja Neuvostoliittoa olympialaisessa menestyksessä. Lähtölaukauksena voi pitää Münchenin vuoden 1972 kesäolympialaisten menestystä, sillä Itä-Saksa oli selvästi parempi 20 kultamitalilla kisojen järjestäjää, kilpailevaa Länsi-Saksaa – vielä sen omalla maaperällä. Vuoden 1976 Montrealin kesäolympialaisissa Itä-Saksan naisuimarit ottivat peräti 11 kultaa 13 mahdollisesta. Häntä pidettiin Itä-Saksan urheiluihmeen luojana. Hänen valtakautena Itä-Saksa saavutti vuosien 1968–1988 kesä- ja talviolympialaisissa kaikkiaan 160 kultaa, 153 hopeaa ja 141 pronssia.


title: Manfred Ewald

text: Hänen 1990-luvun lopulla julkaistun omaelämäkertansa nimikin oli ”Minä olin urheilu”. Hänen asemansa romahti 1988, kun hänet erotettiin DTSB:n puheenjohtajan tehtävästä. Syynä oli entistä itsevaltaisempi käytös ja ajoittain hallitsemattomaksi mennyt alkoholinkäyttö. Saksojen yhdistymisen jälkeen hänen valtakautensa aikaisia laittomia doping-toimia selviteltiin. Sen seurauksena hänet ja lääkäri Manfred Höppner tuomittiin vuonna 2001 osallisuudesta dopingiin. Ewald sai 22 kuukauden tuomion. Ewaldin ja Höppnerin johtaman Itä-Saksan urheilun doping-ohjelman laajuus on paljastunut 1990- ja 2000-luvuilla tehdyissä tutkimuksissa. Sen mukaan yli 10 000 urheilijaa, nuorimmat vasta 11-vuotiaita, oli ollut doping-ohjelman piirissä. Ewald perusteli dopingin käyttöä sillä, että ”heidänkin on käytettävä, koska muutkin käyttävät”.


title: Sagi Muki

text: Sagi Muki (s. 17. toukokuuta 1992) on israelilainen judoka.


title: Sagi Muki

text: Muki voitti Bakun Euroopan kisoissa 2015 kultaa 73 kg:n sarjassa kukistettuaan loppuottelussa georgialaisen Nugzar Tatalašvilin. Hän voitti 81-kiloisten Euroopan-mestaruuden Tel Avivissa 2018, jossa voitti finaalissa belgialaisen Sami Chouchin. Budapestin EM-kilpailuissa 2013 ja Astanan MM-kilpailuissa 2015 hän oli 73 kg:n painoluokassa seitsemäs. Hän sai alle 20-vuotiaiden EM-kilpailuissa pronssia 2011. Hän sijoittui viidenneksi Rio de Janeiron olympialaisissa 2016.


title: Sagi Muki

text: Muki on saavuttanut Masters-, Grand Slam- ja Grand Prix -kilpailuissa kolme turnausvoittoa, kolme kakkossijaa ja viisi kolmossijaa. Maailmancupeissa ja Continental Open -kilpailuissa hänellä on kolme turnausvoittoa, yksi kakkossija ja kaksi kolmossijaa. Hän on voittanut aikuisten sarjassa kaksi Israelin-mestaruutta.


title: Mafouné

text: Mafouné on maalaiskunta ja sen keskuskylä Ségoun alueen Tominianin piirissä Malissa. Se sijaitsee lähellä Burkina Fason rajaa 90 kilometriä Tominianista kaakkoon. Kunnassa on 23 300 asukasta (vuonna 2009).


title: Mafouné

text: Mafounén kunta rajoittuu lännessä Tominianin piirin Dioran ja pohjoisessa Mandiakuyn kuntiin, lounaassa Sikasson alueen Yorosson piirin Koumbian kuntaan sekä idässä ja kaakossa Burkina Fasoon.


title: Mafouné

text: Kuntaan kuuluu 29 kylää. Asukkaat ovat etupäässä boboja. Vallitsevat uskonnot ovat kristinusko ja animismi.


title: Mafouné

text: Paikallisia elinkeinoja ovat maanviljely, karjanhoito, käsityöammatit ja keräily. Tärkeimmät viljelykasvit ovat hirssi ja fonio sekä myytäväksi kasvatettavat maapähkinä, puuvilla ja seesami. Kotieläimiä ovat lampaat, vuohet, aasit, naudat, siipikarja ja siat. Mafounéssa ja Lohanissa pidetään viikoittaiset markkinat.


title: Mafouné

text: Palveluihin kuuluvat kolme julkista ala- ja kaksi yläkoulua, kahdeksan kyläkoulua ja kaksi terveysasemaa.


title: Yulin (Guangxi)

text: Yulin (, pinyin: Yùlín Shì) on prefektuuritason kaupunki Kiinan kansantasavallan Guangxin autonomisen alueen kaakkoisosassa, linnuntietä vajaa 190 kilometriä maakuntakeskus Nanningista itään. Vuonna 2010 Yulinin asukasluku oli 5,487 miljoonaa ja pinta-ala 12 828 neliökilometriä.


title: Yulin (Guangxi)

text:
Yulin rajoittuu idässä Maomingin, etelässä Zhanjiangin ja Beihain, lännessä Qinzhoun, sekä pohjoisessa Guigangin ja Wuzhoun prefektuuritason kaupunkeihin.
Piirikuntatasolla kaupunki jakautuu seuraavasti (numerointi kuten kuvassa):


title: Yulin (Guangxi)

text:
1. Yuzhou (sis. Fumian, 玉州区), 1 056 743 as.
2. Beiliu (北流市), 1 132 216 as.
3. Xingye (兴业县), 560 394 as.
4. Rongin piirikunta "tai" Rongxian (容县), 633 139 as.
5. Luchuan (陆川县), 762 372 as.
6. Bobai (博白县), 1 342 504 as.
Paikallista elintarviketarjontaa edustavat muun muassa longaani, jakkihedelmä (intianleipäpuun hedelmä) sekä useiden kiinalaistenkin asiantuntijoiden laittomana pitämät "perinteiset", kesäpäivänseisauksen aikaan järjestetyt koiranlihafestivaalit. Pääosa koiranlihasta on peräisin mustasta pörssistä ja osa varastetuista koirista. Vuonna 2014 maassa ei ollut yhtään koiranlihatilaa tai koiranlihan käsittelyyn hyväksyttyä teurastamoa eikä koiria pidetty säädösten mukaan karanteenissa ennen teurastusta; vahvan viinan kanssa syötävästä festivaalilihan hygieniasta ei voi asiantuntijoiden varmistua. Arvion mukaan yli 10 000 koiraa tapetaan Yulinin festivaalin aikana ruuaksi vuosittain.


title: Daniel Sackheim

text: Daniel Sackheim on yhdysvaltalainen televisio- ja elokuvaohjaaja sekä tuottaja. Hän on työskennellyt muun muassa televisiosarjoissa "Salaiset kansiot", "Kova laki", "House" ja "NYPD Blue". Vuodesta 2013 lähtien hän on tuottanut ja ohjannut sarjassa "Americans".


title: Joe Napolitano

text: Joe Napolitano (22. marraskuuta 1948 Brooklyn, New York – 23. heinäkuuta 2016 Los Angeles, Kalifornia) oli yhdysvaltalainen televisio-ohjaaja, joka työskenteli muun muassa televisiosarjoissa "Aikahyppy", "Salaiset kansiot" ja "Kunnian miehet".


title: Rob Bowman

text: Rob Bowman (s. 15. toukokuuta 1960) on yhdysvaltalainen televisio- ja elokuvaohjaaja sekä tuottaja. Hän on työskennellyt muun muassa televisiosarjoissa "Star Trek – uusi sukupolvi", "Salaiset kansiot" ja "Castle". Hän on ohjannut elokuvat "X-Files – taistelu tulevaisuudesta" (1998), "Tulen valtakunta" (2002) ja "Elektra" (2005).


Campeonato Brasileiro de Futebol Americano on amerikkalaisen jalkapallon pääsarja Brasiliassa. Sarjaa on nykymuodossaan pelattu vuodesta 2012 lähtien. Sarjassa pelaa osavaltioiden paikallissarjojen parhaat joukkueet, jotka on jaettu neljään lohkoon. Superliga Nacionalia ylläpitää Brasilian lajiliitto.


Brasilian ensimmäinen amerikkalaisen jalkapallon sarja "Torneio Touchdown" perustetiin vuonna 2009. Seuraavana vuonna kahdeksan joukkuetta erosi sarjasta ja perusti oman "Liga Brasileira de Futebol Americano" -sarjan. Brasialian lajiliitto otti sarjan haltuunsa vuonna 2012 ja sen uudeksi nimeksi tuli "Campeonato Brasileiro de Futebol Americano". Vuonna 2014 sarja otti käyttöön nimen "Superliga Nacional". Torneio Touchdownia pelattiin maan pääsarjan rinnalla vuoteen 2015, jonka jälkeen sarjan joukkueet liittyivät kansalliseen pääsarjaan. Vuonna 2017 sarja otti käyttöön nykyisen nimensä.


title: Judo Euroopan kisoissa 2015

text: Euroopan kisojen 2015 judo kilpailtiin Heydar Aliyev Arenalla Bakussa 25.–28.6.2015. Kilpailut toimivat samalla judon Euroopan-mestaruuskilpailuina, joten mitalistit ovat myös Euroopan-mestaruuskilpailujen mitalisteja.


title: Judo Euroopan kisoissa 2015

text: Lähde: Baku2015.com


title: Johan Fredrik Lundenius

text: Johan Fredrik Lundenius (26. helmikuuta 1849 Uusikaupunki – 1. heinäkuuta 1911 Kakskerta) oli suomalainen hovioikeuden asessori ja senaattori.


title: Johan Fredrik Lundenius

text: Lundeniuksen vanhemmat olivat piirilääkäri Anders Karl Gustaf Lundenius (1810–1883) ja Maria Elisabet Blom. Hän pääsi ylioppilaaksi 1867 Helsingin yksityislyseosta ja suoritti Helsingin yliopistossa tuomarintutkinnon 1870 ja valmistui filosofian kandidaatiksi 1874, molempien oikeuksien kandidaatiksi 1876 ja filosofian maisteriksi 1877. Lundenius sai varatuomarin arvon 1877.


title: Johan Fredrik Lundenius

text: Lundenius oli Turun hovioikeudessa kanslistina 1882–1884, ylimääräisenä viskaalina 1884–1885, notaarina 1885–1889, varakanneviskaalina 1890, sihteerinä 1890–1892, kanneviskaalina 1892–1893 ja asessorina 1893–1903.


title: Johan Fredrik Lundenius

text:
Lundenius erotettiin virasta poliittisista syistä. Hänet karkotettiin samassa yhteydessä maasta, ja hän oleskeli Ruotsissa 1903–1904. Suomeen paluun jälkeen hän oli Suomen senaatin oikeusosastolla senaattorina 1905–1909.
Lundenius oli mukana säätyvaltiopäivillä porvarissäädyn edustajana 1900 ja 1904–1905. Hän oli Turun kaupunginvaltuuston jäsenenä 1890–1905 sekä valtuuston varapuheenjohtajana 1894-1905. Myöhemmin Lundenius oli Helsingin kaupunginvaltuuston jäsenenä 1910–1911.


title: Johan Fredrik Lundenius

text: Lundenius oli naimisissa vuodesta 1886 Signe Maria Gyllingin kanssa.


title: Henrik Waldemar Kyander

text: Henrik Waldemar Kyander (1. elokuuta 1850 Kajaani – 4. tammikuuta 1924 Helsinki) oli suomalainen kihlakunnantuomari ja senaattori.


title: Henrik Waldemar Kyander

text: Kyanderin vanhemmat olivat komissiomaanmittari Samuel Henrik Kyander (1813–1896) ja Sofia Helena Kristina Cronström. Hän pääsi ylioppilaaksi 1870 Kuopion lukiosta ja suoritti Helsingin yliopistossa tuomarintutkinnon 1874 ja yleisen oikeustutkinnon 1875. Kyander sai varatuomarin arvon 1877.


title: Henrik Waldemar Kyander

text: Kyander oli vt. tuomarina eri tuomiokunnissa 1879–1892 ja sen jälkeen Tammelan tuomiokunnan tuomarina 1892–1905. Hän oli Suomen senaatin oikeusosastolla senaattorina 1905–1909.


title: Henrik Waldemar Kyander

text: Kyander oli naimisissa vuodesta 1881 Tora Lovisa Gripenbergin kanssa. Heidän poikansa oli jääkärieverstiluutnantti Leo Kyander.


title: Teemu Salonen

text: Teemu Salonen on suomalainen käsikirjoittaja. Hän on kirjoittanut muun muassa suomalaista saippusarjaa "Salatut elämät" vuodesta 2000 sekä Talent Suomen toista tuotantokautta vuonna 2009. Hän on opiskellut joukkoviestintää California State Universityssä.


title: Teemu Salonen

text: Hän on toiminut suomalaisen "Salatut elämät" -saippuasarjan pääkirjoittajana vuodesta 2005. Hän aloitti sarjan parissa tarinakäsikirjoittajana vuonna 2000. Hän on kirjoittanut myös "Salattujen elämien" internetissä esitettyjä spin-offeja "Young Man, Cash Man", "Young Girl, Dream Girl" sekä "Satula". Hän on luonut myös alkuperäisen tarinan sarjan pohjalta tehtyihin elokuviin "Nightmare – painajainen merellä" ja "Nightmare 2 – Painajainen jatkuu" yhdessä käsikirjoittaja Tiina Tanskasen kanssa. Vuonna 2009 hän kirjoitti WSOY:n julkaiseman kirjan "Romeo ja onnentähti", joka myös pohjautui "Salattuihin elämiin".


title: Halmeniemi

text: Halmeniemi on kylä Mäntyharjulla, Korpijärven itärannalla. Kylässä on ollut asutusta jo 1500-luvulta lähtien. Kesäisin kylän asukasmäärä nousee, sillä alueella on paljon kesämökkejä.


title: Carl Alexander Almqvist

text: Carl Alexander Almqvist (31. joulukuuta 1859 Uusikaupunki – 31. tammikuuta 1919 Helsinki) oli suomalainen hovioikeuden asessori ja senaattori.


title: Carl Alexander Almqvist

text: Almqvistin vanhemmat olivat kauppias Karl Anton Almqvist ja Alexandra Josefina Laurentz. Hän pääsi ylioppilaaksi 1878 Turun lyseosta ja suoritti Helsingin yliopistossa yleisen oikeustutkinnon 1883. Almqvist sai varatuomarin arvon 1885.


title: Carl Alexander Almqvist

text: Almqvist oli Turun hovioikeudessa suomen kielen kääntäjänä 1889–1895, kanslistina 1889–1890, reistraattorina 1890–1891, notaarina 1891–1896, varakanneviskaalina 1896–1897, sihteerinä 1897–1898 ja asessorina 1898–1903. Hän oli Suomen senaatin oikeusosastolla senaattorina 1905–1909. Viimeksi Almqvist toimi asianajajana Helsingissä 1909–1913 ja Suomen Yhdyspankin Tampereen konttorin johtajana 1913–1916 sekä vuodesta 1916 pankin asiamiehenä.


title: Carl Alexander Almqvist

text: Almqvist oli Turun rahatoimikamarin sihterinä 1886-1893 ja puheenjohtajana 1896-1903 sekä Turun kaupunginvaltuuston sihteerinä 1893-1896.


title: Carl Alexander Almqvist

text: Almqvist oli naimisissa vuodesta 1886 Hanna Lindrothin kanssa.


title: Wuzhou

text: Wuzhou (, pinyin: Wúzhōu Shì) on prefektuuritason kaupunki Kiinan kansantasavallan Guangxin autonomisen alueen itäosassa, linnuntietä lähes 310 kilometriä maakuntakeskus Nanningista itään. Vuonna 2010 kaupungin asukasluku oli 2,882 miljoonaa ja pinta-ala 12 583 neliökilometriä.


title: Wuzhou

text:
Wuzhou rajoittuu etelässä Maomingin ja Yulinin, lännessä Guigangin ja Laibinin, pohjoisessa Guilinin ja Hezhoun, sekä idässä Zhaoqingin ja Yunfun prefektuuritason kaupunkeihin.
Piirikuntatasolla kaupunki jakautui (2010) seuraavasti (numerointi kuten kuvassa):


title: Wuzhou

text:
1. Wanxiu (万秀区), 345 722 as.
2. Dieshan (蝶山区)
3. Changzhou (长洲区), 185 574 as.
4. Cenxi (岑溪市), 772 113 as.
5. Cangwu (苍梧县), 550 368 as.


title: Wuzhou

text:
6. Tengin piirikunta "tai" Tengxian (藤县), 835 470 as.
7. Mengshan (蒙山县), 192 953 as.


title: Guigang

text: Guigang (, pinyin: Guìgăng Shì) on prefektuuritason kaupunki Kiinan kansantasavallan Guangxin maakunnan keskiosassa, linnuntietä noin 130 kilometriä maakuntakeskus Nanningista itään. Vuonna 2010 kaupungin asukasluku oli 4,118 miljoonaa ja pinta-ala 10 605 neliökilometriä.


title: Guigang

text:
Guigang rajoittuu idässä Wuzhoun, etelässä Yulinin ja Qinzhoun, lännessä Nanningin ja pohjoisessa Laibinin prefektuuritason kaupunkiin.
Piirikuntatasolla kaupunki jakautuu seuraavasti (numerointi kuten kuvassa):


title: Guigang

text:
1 Gangbei (港北区), 578 365 as.
2 Gangnan (港南区), 507 962 as.
3 Qintang (覃塘区), 407 547 as.


title: Guigang

text:
4 Guiping (桂平市), 1 496 904 as,
5 Pingnan (平南县), 1 128 030


title: Glen Ballard

text: Basil Glen Ballard, Jr. (s. 1. toukokuuta 1953) on yhdysvaltalainen lauluntekijä, sanoittaja ja musiikkituottaja. Hänet tunnetaan parhaiten Alanis Morissetten menestysalbumista "Jagged Little Pill", jonka hän tuotti ja jonka kappaleet hän teki yhdessä Morissetten kanssa. Albumi voitti Grammy-palkinnon kategorioissa "Paras rock-albumi" ja "Vuoden albumi". Ballard on Java Recordsin perustaja. Hän voitti myös vuonna 2006 kappaleella ”Believe” ("Napapiirin pikajuna") Grammy-palkinnon parhaasta elokuvaan, televisioon tai muuhun visuaaliseen mediaan tehdystä laulusta.


title: Glen Ballard

text: On esiintynyt seuraavissa tai tuottanut seuraavat:


title: Emil Peltonen

text: Anders Emil Peltonen (4. elokuuta 1881 Askola – 1929 Helsinki) oli suomalainen räätäli ja ammattiyhdistysaktiivi, joka Suomen sisällissodan aikana kuului Työväen pääneuvostoon eli punaisen Suomen eduskuntaan. Hänellä oli punaisten hallinnossa useita luottamustehtäviä, Peltonen toimi muun muassa sota- ja talousvaliokunnan puheenjohtajana sekä vallankumousoikeuden jäsenenä.


title: Emil Peltonen

text: Itä-Uudellamaalla maatyöläisen perheeseen syntynyt Peltonen hakeutui nuorena räätälinoppiin ja muutti Helsinkiin 1900-luvun vaihteessa. Hän osallistui Vaatetustyöväenliiton Helsingin räätäleiden ammattiosaston toimintaan ja valittiin sen puheenjohtajaksi vuonna 1914. Peltonen oli jo vuotta aikaisemmin osoittanut organisointikykynsä toimiessaan vaatetustyöläisten lakon Helsingin lakkokomitean johtajana. Vuoden 1917 helmikuun vallankumouksen jälkeen hänet valittiin punaista valtaa kaupungissa käyttäneeseen Helsingin Työväenjärjestöjen Eduskuntaan sekä kesällä 1917 perustettuun Helsingin kaupungin hätäapukomiteaan, jossa työväenjärjestöillä oli kaksi edustajaa.


title: Emil Peltonen

text: Yleislakon aikana marraskuussa 1917 Peltonen kuului Helsingin punakaartin johtavaan toimikuntaan, mutta ei kuitenkaan itse hyväksynyt sen radikaalia toimintaa. Sisällissodan sytyttyä tammikuussa 1918, hänet valittiin helmikuussa Työväen pääneuvoston varajäseneksi ja maaliskuun alussa sen varsinaiseksi jäseneksi Valter Vihriän tilalle Suomen Ammattijärjestön edustajana. Peltonen valittiin myös maaliskuun lopussa perustettuun huoltotoimistoon, jonka tehtävänä oli rekrytoida ja varustaa uusia punakaartilaisia. Huhtikuun alussa Peltonen ilmeisesti siirtyi kansanvaltuuskunnan evakuoinnin yhteydessä Viipuriin, jossa hän oli tekemässä päätöstä Kullervo Mannerin valitsemisesta punaisen Suomen johtajaksi. Paikalla olivat kaikki kansanvaltuuskunnan johtomiehet sekä punakaartien päälliköt, joten Peltosella oli erittäin keskeinen asema punaisten hallinnossa.


title: Emil Peltonen

text: Sodan päätyttyä Peltonen pakeni Neuvosto-Venäjälle ja asui aluksi ns. Buin siirtolassa, joka sijaitsi Kostroman kuvernementissa noin 600 kilometriä Pietarista itään. Koska olosuhteet olivat leirillä erittäin huonot, jatkoi Peltonen pian kauemmas kohti itää Oskari Tokoin johtamassa pakolaisryhmässä, jonka tavoitteena oli päästä Semipalatinskin alueelle. Matka kuitenkin katkesi amiraali Koltšakin johtamien venäläisten hyökkäykseen Omskin kaupungin lähistöllä. Tokoin ryhmä kääntyi kohti Permin kuvernementtia, mutta Peltonen ja hänen räätäliystävänsä A. Lehtinen jatkoivat pakomatkaansa kohti itää ja Tyynenmeren rannikkoa. Kesäkuun alussa 1919 Peltonen saapui Mantšuriassa sijaitsevaan Dairenin kaupunkiin, joka vuodesta 1905 lähtien oli kuulunut Japanin hallintaan. Peltonen jatkoi laivalla Shanghaihin ja sieltä edelleen norjalaiselle rahtilaivalle pestautuneena Jaavan saarelle. Helmikuussa 1920 alus jatkoi matkaansa Suezin kanavan kautta Hampuriin, jossa Peltonen otti uuden pestin, tällä kertaa New Yorkiin purjehtineeseen laivaan. Hän ei kuitenkaan epäselvien passiasioidensa vuoksi päässyt nousemaan maihin, vaan joutui palaamaan Suomeen, jonne Peltonen saapui elokuussa 1920. Turun satamassa hänen passinsa yllättäen leimattiin ja Peltonen sai jatkaa matkaa vapaana miehenä.


title: Emil Peltonen

text: Peltonen jäi asumaan Turkuun, jossa hän työskenteli paikallisessa vaatturiliikkeessä Emil Pahlman -nimisenä. Paljastumisen pelossa hän pysyi aluksi erossa ammattiyhdistyksistä sekä poliittisesta toiminnasta. Syksyllä 1923 Peltonen muutti Tampereelle ja käytti Emil Leskinen -nimisen miehen ay-jäsenkirjaa. Vuonna 1925 hän aloitti jälleen aktiivisen toimintansa, kun Peltonen valittiin Tampereen räätäleiden ammattiosaston puheenjohtajaksi. Hän paljastui lopulta viranomaisille vappuna 1926, jolloin poliisi otti hänet kiinni julkisen päihtymyksen vuoksi. Kuulusteluissa paljastui nopeasti, että Peltonen esiintyi väärällä henkilöllisyydellä ja tämän jälkeen alettiin välittömästi epäilemään hänen peittelevän vuoden 1918 aikaista toimintaansa. Marraskuussa 1926 häntä vastaan esitetyt maanpetossyytteet kuitenkin raukesivat, koska hän ei sisällissodan aikana ollut osallistunut varsinaisiin taistelutoimiin. Peltosen asianajajana oli vaikutusvaltainen sosiaalidemokraattipoliitikko Väinö Hakkila.


title: Emil Peltonen

text: Oikeusprosessin jälkeen Peltonen muutti puolisonsa Amandan kanssa takaisin Helsinkiin, jossa hänet vuonna 1928 valittiin entiseen tehtäväänsä räätälien ammattiosaston puheenjohtajaksi. Peltonen kuitenkin kuoli jo seuraavana keväänä.


title: Tuomas Koppanen

text: Tuomas Koppanen (s. 4. lokakuuta 1993) on suomalainen lentopalloilija. Hän on edustanut kaudesta 2014–2015 Lentopallon Mestaruusliigassa pelaavia loimaalaista Hurrikaania. Pelipaikaltaan Koppanen on keskitorjuja.


title: Tuomas Koppanen

text: Ensimmäisen pääsarjaottelunsa Koppanen pelasi 2. lokakuuta 2010 Raision Loimussa Saimaa Volleyta vastaan. Koppanen pelasi Loimussa kaudet 2010-2014, kaikkiaan 120 liigaottelua. Hän aloitti liigauransa yleispelaajana, mutta siirtyi keskitorjujaksi joukkueen loukkaantumisongelmien myötä.


title: Tuomas Koppanen

text: Maajoukkuedebyyttinsä Koppanen teki Bakun Euroopan kisoissa kesäkuussa 2015 ns. B-maajoukkueessa. Ykkösjoukkueessa hän esiintyi ensimmäisen kerran heti perään, 26.6.2015 Espoossa Maailmanliigan Hollanti-ottelussa.


title: Urve Lippus

text: Urve Lippus (5. maaliskuuta 1950 Tartto, Viro – 13. toukokuuta 2015 Tallinna, Viro) oli virolainen musiikkitieteilijä, Viron musiikki- ja teatteriakatemian professori ja Viron itsenäisyyden ajan musiikinhistorian tutkimuksen kantava voima.


title: Urve Lippus

text: Lippus suoritti musiikkitieteen diplomin Tallinnan konservatoriossa vuonna 1975 ja Moskovassa 1985 Tšaikovski-konservatoriossa taiteen tutkimuksen kandidaatin tutkinnon musiikkitieteessä. Väitöskirja valmistui Helsingin yliopistossa 1995, ja sen aiheena oli itämerensuomalaisten kansojen runolaulun lineaarinen ajattelu. Hänet nimitettiin 1995 Viron musiikkiakatemian musiikkitieteen professoriksi.


title: Urve Lippus

text: Lippus kuoli tulipalossa kotonaan Tallinnassa.


title: Sorri

text: Sorri on suomalainen sukunimi:


title: Liljestrand

text: Liljestrand on ainakin seuraavien henkilöiden sukunimi:


title: Böömin kuningaskunta

text: Böömin kuningaskunta, josta joskus käytetään myös nimitystä Tšekin kuningaskunta (; ; ), oli Böömin alueella Keski-Euroopassa sijainnut valtio, jonka alue nykyisin kuuluu Tšekin tasavaltaan. Laajimmillaan siihen kuului myös osia nykyisestä Itävallasta, Saksasta, Unkarista, Italiasta, Puolasta, Slovakiasta ja Sloveniasta sekä Zakarpattian oblasti nykyisessä Ukrainassa. Se oli Pyhään saksalais-roomalaiseen keisarikuntaan kuuluva kuningaskunta, ja sen kuningas oli yksi vaaliruhtinaista, kunnes keisarikunta vuonna 1806 lakkautettiin. Monet Böömin kuninkaat myös valittiin keisareiksi. Kuningaskunnan pääkaupunki Praha oli 1300-luvun lopulla sekä uudestaan 1500-luvun lopulla ja 1600-luvun alussa käytännössä kesisarikunnan keskus. Vuodesta 1526 lähtien kuningaskuntaa hallitsi Habsburgin suku ja sen seuraajana myöhemmin Habsburg-Lothringenin suku.


title: Böömin kuningaskunta

text: Pyhän saksalais-roomalaisen keisarikunnan lakkauttamisen jälkeen Böömistä tuli osa Habsburgien hallitsemaa Itävallan keisarikuntaa ja myöhemmin vuodesta 1867 lähtien osa Itävalta-Unkaria. Böömillä pysyi kuitenkin muodollisesti kuningaskunnan asema ja nimitys Böömin kuningaskunta vuoteen 1918 saakka. Se oli Itävalta-Unkarin keisarikuntaan kuuluva kruununmaa, ja sen pääkaupunki Praha oli yksi keisarikunnan johtavista kaupungeista. Itävalta-Unkarin loppuaikoina Böömi oli keisarikunnan kehittynein ja taloudellisesti menestynein alue.


title: Böömin kuningaskunta

text: Tšekin kieli, jota aikaisemmin sanottiin myös böömin kieleksi (), oli Böömin valtiopäivien ja aateliston pääkielenä vuoteen 1627 saakka, jolloin Böömin kapina kukistettiin. Tämän jälkeen saksa määrättiin virallisesti samanarvoiseksi tšekin kanssa, ja käytännössä siitä tuli valtiopäivien pääkieli aina 1800-luvulle saakka, jolloin tšekkien kansallinen liike valmistui. Saksaa käytettiin myös laajalti monien kaupunkien hallintokielenä siitä lähtien, kun saksalaiset 1200-luvulla levittäytyivät joihinkin osiin maata. Kuninkaan hovissa käytettiin eri aikoina ja eri hallitsijoiden aikana tšekkiä, latinaa tai saksaa.


title: Böömin kuningaskunta

text: Sen jälkeen kun keskusvallat hävisivät ensimmäisen maailmansodan, sekä Itävalta-Unkarin keisarikunta että siihen kuulunut Böömin kuningaskunta lakkautettiin. Böömistä tuli tällöin uuden Tšekkoslovakian tasavallan keskeisin osa.


title: Böömin kuningaskunta

text: Jo 1000-luvuilla joillakuilla Böömin hallitsijoilla kuten Vratislav II:lla ja Vladislav II:lla oli kuninkaan arvo, joskaan ei perinnöllinen. Varsinaisesti kuningaskunnan perusti kuitenkin vasta Ottokar I Přemysl vuonna 1198. Hänelle myönsi kuninkaan arvon Saksan kuninkaaksi valittu Filip Schwabenilainen palkkioksi tuesta kilpailijaansa, keisari Otto IV:tä vastaan. Vuonna 1204 Přemysl-suvun kuninkaallisen arvon hyväksyivät myös Otto IV ja paavi Innocentius III. Virallisesti se tunnustettiin vuonna 1212 keisari Fredrik II:n antamassa Sisilian kultaisessa bullassa, jolla Böömin herttuakunta korotettiin kuningaskunnan arvoon.


title: Böömin kuningaskunta

text: Kuningaskunta-nimityksestä huolimatta Böömi pysyi virallisesti osana Pyhää saksalais-roomalaista keisarikuntaa niin kauan kuin tämä oli olemassa, vuoteen 1806 saakka. Sen kuningas kuitenkin vapautettiin kaikista velvoitteista keisaria kohtaan lukuun ottamatta osallistumista keisarillisiin neuvotteluihin. Säännös, jonka mukaan jokaisen Böömin hallitsijan oli saatava keisarin hyväksyntä, kumottiin, ja keisari luopui myös oikeustaan nimittää Prahan piispa.


title: Böömin kuningaskunta

text: Ottokaria seurasi kuninkaana Venceslaus I, Ottokarin poika toisesta avioliitosta. Venceslauksen sisar Agnes Böömiläinen, joka myöhemmin kanonisoitiin, oli aikansa oloissa poikkeuksellisen rohkea ja tarmokas nainen; hän kieltäytyi avioitumasta Pyhän Rooman keisarin kanssa ja omistautui sen sijaan hengelliselle työlle. Hänen kirjeenvaihtonsa paavin kanssa johti vuonna 1233 Böömin ensimmäisen ritarikunnan, ristin ja punaisen tähden ritarikunnan perustamiseen. Myöhemmin Böömissä toimi myös neljä sotilaallista ritarikuntaa, Jerusalemin Pyhän Johanneksen ritarikunta vuodesta 1160, Pyhän Lasaruksen ritarikunta 1100-luvun lopulla, Saksalainen ritarikunta noin 1200–1421 ja Temppeliherrat vuosina 1232–1312.


title: Böömin kuningaskunta

text: 1200-luku oli Přemyslidien dynastian dynaamisin kausi Böömissä. Saksan keisari Fredrik II:n keskittyminen Välimeren maiden asioihin ja hallitsijasukujen väliset kiistat, jotka vuosiksi 1254–1273 johtivat suureen interregnumiin, hekensivät keisarin valtaa Keski-Euroopassa, mikä soi Přemyslid-suvulle laajat mahdollisuudet. Samaan aikaan Böömin itäisten naapurien, unkarilaisten ja puolalaisten huomio keskittyi ennen kaikkea mongolien hyökkäyksiin.


title: Böömin kuningaskunta

text: Viimeisten Přemyslidien ha heitä seuranneen Luxemburg-suvun hallitessa Böömin kuningaskunnasta tuli Pyhän saksalais-roomalaisen keisarikunnan mahtavin osavaltio. Ottokar I Přemyslin aikana Böömi hallitsi myös Itävaltaa, ja sen alueet ulottuivat Adrianmereen saakka. Venceslaus II kruunattiin vuonna 1300 myös Puolan kuninkaaksi, ja hänen poikansa Venceslaus III seuraavana vuonna Unkarin kuninkaaksi. Tämän jälkeen Böömin alueet ulottuivat Unkarista Itämereen saakka.


title: Böömin kuningaskunta

text: Ottokar II Přemysl (1253–1278) meni naimisiin saksalaisen prinsessan, Margareta Babenbergiläisen kanssa, ja täten hän pääsi Itävallan herttuaksi ja sai hallintaansa Ylä- ja Ala-Itävallan sekä osan Steiermarkia. Myöhemmin hän valloitti loputkin Steiermarkista, Kärntenin ja osan Krainia. Häntä kutsuttiin "rauta- ja kultakuninkaaksi" (rauta viittasi valloituksiin, kulta rikkauteen), ja hän voitti Unkarin Kressenbrunnin taistelussa, jossa yli 200 000 miestä sai surmansa. Vuonna 1256 Ottokar II perusti Königsbergin () kaupungin, nykyisen Kaliningradin. Vuonna 1273 kuitenkin keisari Rudolf I ryhtyi toimiin keisarin vallan palauttamiseksi. Tämä sekä Böömin kapinoivan aateliston aiheuttamat vaikeudet johtivat siihen, että hän menetti vuonna 1276 kaikki saksalaiset alueensa, ja vuonna 1278 osa aatelista oli hylännyt hänet. Hän sai surmansa Rudolfia vastaan käymässään Marchfeldin taistelussa.


title: Böömin kuningaskunta

text: 1200-luvulla, "Ostsiedlungin" aikana, Böömiin alkoi muuttaa runsaasti saksalaista väestöä, mitä Premyslid-kuninkaat usein rohkaisivat. Saksalaiset asettuivat varsinkin kaupunkeihin sekä Böömin rajaseutujen kaivospaikkakunnille, mutta he perustivat siirtolaisasutuksia muuallekin tšekkiläisten alueiden keskelle. Huomattavia saksalaisia asutuskeskuksia olivat Stříbro, Kutná Hora, Německý Brod (nykyinen Havlíčkův Brod) ja Jihlava. Saksalaiset toivat tulleensa oman lakikokoelmansa, "ius teutonicum", joka oli myöhemmin pohjana Böömin ja Määrin kauppalaille. Avioliitot tšekkiläisten aatelisten ja saksalaisten välillä tulivat pian yleisiksi.


title: Böömin kuningaskunta

text: 1300-luvkua, varsinkin keisari Kaarle IV:n hallitsijakautta (1342–1378), on vanhastaan pidetty Tšekin historian kulta-aikana. Vuonna 1306 Přemyslid-dynastia kuoli sukupuuttoon, ja eri hallitsijasukujen välisten sotien jälkeen Juhana Luxemburgilainen valittiin Böömin kuninkaaksi. Hän meni naimisiin Elisabet Böömiläisen, Venceslaus II:n tyttären kanssa. Hänen poikansa Kaarle IV, toinen Luxemburg-sukuinen hallitsija, oli saanut kasvatuksensa Ranskan hovissa ja oli asenteiltaan kosmopoliittinen.


title: Böömin kuningaskunta

text: Kaarle vahvisti Böömin kuningaskunnan valtaa ja arvostusta. Vuonna 1344 hän korotti Prahan hiippakunnan aseman arkkihiippakunnaksi ja vapautti sen Mainzin ja Pyhän Rooman keisarin alaisuudesta; arkkipiispa sai oikeuden kruunata Böömin kuninkaat. Kaarle vähensi Böömin, Määrin ja Sleesian aateliston valtaa, uudisti Böömin ja Määrin maakuntien hallinnon ja liitti Brandenburgin (vuoteen 1415 saakka), Luxemburgin (vuoteen 1437), Lausitzin (vuoteen 1635) ja Sleesian (vuoteen 1742) Böömin alaisiksi läänitysalueiksi. Hän perusti Böömin kruununmaat.


title: Böömin kuningaskunta

text: Vuonna 1355 Kaarle kruunattiin pyhäksi Rooman keisariksi. Vuonna 1356 hän antoi kultaisen bullan, joka määritteli ja tarkensi säännökset keisarinvaalista ja teki Böömin kuninkaasta yhden seitsemästä vaaliruhtinaasta. Tämä bulla sekä Brandenburgin myöhempi lisääminen vaaliruhtinaskuntien joukkoon johtivat siihen, että Böömin kuningas sai keisarinvaalissa kaksi ääntä. Kaarle myös teki Prahan keisarikunnan pääkaupungiksi.


title: Böömin kuningaskunta

text: Kuninkaan käynnistämiin suuriin rakennushankkeisiin kuului uuden kaupunginosan perustaminen vanhan kaupungin kaakkoispuolelle. Kuninkaallinen linna, Hradčany, jälleenrakennettiin. Erityisen suuri merkitys oli Kaarlen yliopiston perustamisella Prahaan vuonna 1348. Kaarlen tarkoituksena oli tehdä Prahasta kansainvälinen opetuksen keskus, ja yliopisto jaettiin tšekkiläiseen, puolalaiseen, saksilaiseen ja baijerilaiseen "kansakuntaan", joista kullakin oli ääni yliopiston korkeimmissa hallintoelimissä. Kaarlen yliopistosta tuli kuitenkin myöhemmin tšekkiläisen partikularismin tärkein keskus.


title: Böömin kuningaskunta

text: Kaarle kuoli vuonna 1378, ja Böömin kruunu siirtyi hänen pojalleen, Wenzel IV:lle, joka oli valittu myös roomalaisten kuninkaaksi ensimmäisessä hänen isänsä Kultaisen bullan jälkeen toimitetussa vaalissa, mutta ennen kuin hänet voitiin kruunata keisariksi, hänet syrjäytti tästä asemasta hänen veljensä Sigismund, joka kruunattiin Roomassa vuonna 1433.


title: Böömin kuningaskunta

text: Hussilaisuus, joka vaikutti vuosina 1402–1485, oli pääasiassa uskonnollinen, mutta myös kansallinen liike. Uskonnollisena liikkeenä se haastoi paavin vallan ja vaati kirkollisiin asioihin kansallista itsehallintoa. Monet tšekit pitävät sitä osana sittemmin maailmanlaajuiseksi tullutta protestanttista uskonpuhdistusta. Hussilaiset kuitenkin kärsivät tappion neljässä Pyhän Rooman keisarikunnan toimeenpanemassa ristiretkessä. Koska monet ristiretkeläiset olivat saksalaisia, hussilaisuutta pidetään usein tšekkiläisenä kansallisena liikkeenä. Se liittyi keisarin ja Saksan vastaisuuteen, ja sitä pidetään toisinaan osoituksena tšekkien ja saksalaisten välisestä pitkäaikaisesta kansallisesta konfliktista.


title: Böömin kuningaskunta

text: Hussilaisuus sai alkunsa Wenzel IV:n hallitsijakaudella (1378–1419) Prahan Kaarlen yliopistossa käydyistä kiistoista. Samaan aikaan kirkossa vallitsi suuri skisma ja Pyhässä Rooman keisarikunnassa siihen liittyvä anarkia. Jan Hus nimitettiin vuonna 1403 yliopiston rehtoriksi. Uudistusmielisenä saarnaajana hän omaksui englantilaisen John Wycliffen paaviuden ja hierarkian vastaiset opit, ja häntä on usein nimitetty "uskonpuhdistuksen aamutähdeksi". Husin opetukset herättivät suurta huomiota, koska hän hylkäsi roomalaiskatolisen kirkon hierarkkiset pyrkimykset, kirkon suuren omaisuuden ja muunkin, mitä hän piti korruptiona. Hän kannatti Wycliffin oppia papillisesta puhtaudesta ja köyhyydestä ja vaati, että maallikoidenkin oli saatava ehtoollinen molemmissa muodoissaan, leipää ja viiniä (katolisessa käytännössä ehtoollisviini varattiin papistolle). Husin maltillisempia seeuraajia olivat utrakvistit, joiden nimi johtui latinan sanoista "sub utraque specie", "molemmissa muodoissa". Syntyi radikaalimpikin lahko taboriitit, jotka saivat nimensä tärkeimmän keskuksensa, Etelä-Böömissä sijainneen Táborin kaupungin mukaan. He hylkäsivät kirkon opin ja pitivät Raamattua ainoana ohjeena kaikissa uskon asioissa.


title: Böömin kuningaskunta

text: Pian sen jälkeen kun Hus oli tullut virkaansa, saksalaiset teologian professorit vaativat Wycliffen kirjoitusten tuomitsemista. Hus vastusti vaatimusta ja sai puolelleen tšekkiläiset yliopistomiehet. Koska heillä oli vain yksi ääni saksalaisten kolmea ääntä vastaan, he hävisivät äänestyksessä ja saksalaisten teologien kanta voitti. Seuraavina vuosina tšekit vaativat yliopiston järjestysmuotoa muutettavaksi, jotta syntyperäiset tšekkiläiset saisivat suuremman ja oikeudenmukaisempana pitämänsä. Yliopiston sisäistä kiistaa vahvisti Böömin kuningas Wenzelin häilyvä asenne. Suosimalla saksalaisia nimittäessään yliopiston kanslerin ja muut hallinnolliset virkamiehet hän herätti tšekkiläisessä aatelistossa kansallismielisiä tunteita, jolloin hekin asettuivat Husin puolelle. Saksalaiset tiedekunnat saivat Prahan arkkipiispa Zbyněk Zajícin ja saksalaisen papiston kannatuksen. Poliittisista syistä Wenzel kuitenkin siirtyi Husin puolelle ja liittoutui häntä kannattavien uudistajien kanssa. Tammikuun 18. päivän 1409 Wenzel antoi Kutná Horan asetuksen: tšekit saivat yliopistossa kolme ääntä, kaikki muut yhdessä yhden äänen. Tämän johdosta tuhannet saksalaiset professorit ja ylioppilaat erosivat Kaarlen yliopistosta, ja monet heistä päätyivät lopulta Leipzigin yliopistoon.


title: Böömin kuningaskunta

text: Husin voitto oli lyhytaikainen. Hän vastusti saarnoissaan anekauppaa, minkä vuoksi hän menetti kuninkaan kannatuksen, sillä kuningas oli saanut määräosan anekaupan tuloista. Vuonna 1412 Hus kannattajineen erotettiin yliopistosta ja karkotettiin Prahasta. Kahden vuoden ajan hänen kannattajansa toimivat kiertävinä saarnaajina kaikkialla Böömissä. Vuonna 1414 kutsuttiin Konstanzin kirkolliskokoukseen puolustamaan näkemyksiään. Heti saavuttuaan paikalle hänet vangittiin, eikä hän koskaan saanut tilaisuutta puolustaa ajatuksiaan. Kokous tuomitsi hänet kerettiläisenä roviolla poltettavaksi vuonna 1415.


title: Böömin kuningaskunta

text: Husin kuolema johti hussilaissotiin, vuosikymmeniä kestäneisiin uskonnollisiin levottomuuksiin. Sigismund, paavia kannattanut Unkarin kuningas, joka tuli Wenzelin kuoleman jälkeen vuonna 1419 myös Böömiin kuninkaaksi, ei onnistunut saamaan tilannetta hallintaansa, vaikka saikin apua Unkarin ja Saksan sotajoukoilta. Prahassa puhkesi kapinoita. Tšekkiläisen talonpojan Jan Žižkan johdolla taboriitit vaelsivat pääkaupunkiin. Uskonnollisia kiistoja käytiin koko kuningaskunnan alueella, ja erityisen ankariksi ne tulivat saksalaisenemmistöisissä kaupungeissa. Tšekkiläiset porvarit ja roomalaiskatoliset saksalaiset kääntyivät toisiaan vastaan; monia surmattiin, ja monet eloon jääneet saksalaiset pakenivat tai karkotettiin. Keisari Sigismund johti tai tuki monia ristiretkiä Böömiä vastaan ja sai tukea unkarilaisilta ja böömiläisiltä katolilaisilta.


title: Böömin kuningaskunta

text: Hussilaissodat noudattivat tyypillistä kaavaa. Kun ristiretki Böömiä vastaan oli vastikään aloitettu, maltilliset ja radikaalit hussilaiset yhdistivät voimansa ja voittivat. Kun välitön uhka oli ohi, hussilaiset armeijat yrittivät päästä kokonaan eroon maassa olleista katolilaisten kannattajista. sten kannattajat maasta. Monet historioitsijat ovat pitäneet hussilaisia uskonnollisina kiihkoilijoina. Heillä oli kuitenkin myös kansallisia tarkoitusperiä: maansa puolustaminen keisaria ja paavia vastaan, jotka eivät tunnustaneet hussilaisten olemassaolon oikeutta. Zizka johtu armeijansa linnoja, luostareita, kirkkoja ja kyliä vastaan tarkoituksenaan karkottaa katolinen papisto, takavarikoida kirkon maaomaisuus tai ottaa vastaan käännynnäisiä.


title: Böömin kuningaskunta

text: Sigismundia vastaan käytyjen taistelujen aikana taboriittilaiset armeijat tunkeutuivat myös nykyiseen Slovakiaan. Joukko uskonsotia paenneita tšekkejä pakeni sinne, ja vuosina 1438-1453 tšekkiläinen aatelismies Jan Jiskra hallitsi suurinta osaa etelä-Slovakiasta pääpaikkanaan Zólyom (nykyinen Zvolen) ja Kassa (nykyinen Košice). Täten hussilaiset opit ja tšekinkielinen Raamattu levisivät slovakienkin keskuuteen ja vahvistivat myöhempiä siteitä tšekkien ja heidän naapuriensa slovakien välillä.


title: Böömin kuningaskunta

text: Kun Sigismund vuonna 1437 kuoli, Böömin säädyt valitsivat hänen seuraajakseen Albrekt II:n. Albrekt kuoli pian, ja hänen poikansa Ladislaus Postuumi tunnustettiin kuninkaaksi. Ladislauksen ollessa alaikäinen Böömiä hallitsi holhoojahallitus, johon kuului utrakvistisiä maltillisia hussilaisia aatelismiehiä. Tšekkien keskinäiset riitaisuudet muodostivat ankarimman holhoojahallitusta kohdanneen haasteen. Osa tšekkiläisestä aatelistosta pysyi katolisena ja uskollisena paaville. Vuonna 1433 Baselin kirkolliskokoukseen lähetetty utrakvistien lähetystö pääsi näennäisesti sovintoon katolisen kirkon kanssa. Kirkolliskokouksessa laadittiin sopimus, jossa hyväksyttiin hussitismin Prahan neljässä artiklassa ilmaistut vaatimukset: ehtoollinen molemmissa muodoissaan, evankeliumien vapaa saarnaaminen, kirkon maaomaisuuden takavarikointi sekä julkisyntisten paljastaminen ja rankaiseminen. Paavi kuitenkin hylkäsi sopimuksen, minkä vuoksi katolilaiset tšekit eivät voineet liittyä utrakvistehihin.


title: Böömin kuningaskunta

text: Georg Podiebrad, josta myöhemmin tuli Böömin "kansallinen" kuningas, nousi utrakvistien johtajaksi. Hän nimitti toisen utraquistin, Jan Rokucanan, Prahan arkkipiispaksi ja onnistui yhdistämään radikaalit taboriitit Tšekin reformoituun kirkkoon. Katolinen puolue karkotettiin Prahasta. Ladislaus kuoli leukemiaan vuonna 1457, ja seuraavana vuonna Böömin säädyt valitsivat Georg Podiebradin kuninkaaksi. Vaikka Georg oli aatelissyntyinen, hän ei ollut kuninkaallista syntyperää. Hänen valintaansa kuninkaaksi ei tunnustanut paavi eikä kukaan muu eurooppalainen monarkki.


title: Böömin kuningaskunta

text: Georg yritti saada aikaan "yleismaailmallisen rauhanliiton peruskirjan." Hän uskoi, että kaikkien hallitsijoiden piti toimia kestävän rauhan hyväksi kansallisvaltioiden itsenäisyyden ja toisten sisäisiin asioihin puuttumattomuuden periaatteilla sekä ratkaista ongelmat ja kiistat kansainvälisen tuomioistuimen edessä. Euroopan olisi lisäksi pitänyt liittyä yhteen taistelemaan turkkilaisia vastaan. Valtiolla olisi pitänyt kullakin olla yksi ääni, mutta johtoasema olisi kuulunut Ranskalle. Georgin mukaan paavilla ei ollut sellaista arvovaltaa, jonka perusteella hän olisi ollut erikoisasemassa.


title: Böömin kuningaskunta

text: Tšekin katoliset aateliset liittyivät vuonna 1465 Zelena Horan liittoon ja haastoivat Georg Podiebradin vallan. Seuraavana vuonna paavi Paavali II julisti Georgin pannaan. Böömin sodassa 1468–1478 Böömi taisteli Matias Corvinusta ja Habsburg-keisari Fredrik III:tta vastaan, ja Unkari miehitti suurimman osan Määriä. Georg Podiebrad kuoli vuonna 1471.


title: Böömin kuningaskunta

text: Hussilaisen kuninkaan kuoltua Böömin valtiopäivät valitsivat puolalaisen prinssin Ladislaus II Jagellonica kuninkaaksi. Hän neuvotteli Olomoucin rauhan vuonna 1479. Vuonna 1490 hänestä tuli myös Unkarin kuningas, ja puolalainen Jagellonican sukuhaara hallitsi sekä Böömiä että Unkaria. Böömiä he hallitsivat poissaolevina kuninkaina. Heidän vaikutuksensa kuningaskunnan asioihin oli minimaalinen, ja tosiasiallista valtaa käytti paikallinen aatelisto. Tšekin katoliset hyväksyivät vuonna 1485 Baselin sopimuksen, ja he pääsivät sovintoon utraquistien kanssa. Böömi pysyi viileissä väleissä keisarikunnan kanssa sen jälkeenkin, kun Ladislaus vuonna 1490 oli tullut Matias Corvinuksen seuraajana kuninkaaksi ja Böömi ja Unkari olivat personaaliunionissa. Kun Böömiä ei pidetty valtakunnanmaihin kuuluvana, Böömin kruununmaat eivät kuuluneet vuoden 1500 reformilla perustettuun valtakunnanpiiriin.


title: Böömin kuningaskunta

text: Vuonna 1525 Ladislauksen poika Ludvig kärsi ratkaisevan tappion Mohácsin taistelussa osmaniturkkilaisia vastaan ja kuoli pian sen jälkeen. Tämän seurauksena Turkki valloitti osan silloisesta Unkarista. Unkarin jäljelle jäänyt osa, joka nykyisin suurimmaksi osaksi kuuluu Slovakiaan, päätyi Ludvigin avioehtosopimuksen mukaisesti Habsburgien hallintaan. Böömin säädyt valitsivat arkkiherttua Ferdinand I:n, keisari Kaarle V:n nuoremman veljen, Ludvigin seuraajaksi Böömin kuninkaana. Tästä alkoi Habsburgien lähes neljä vuosisataa kestänyt valtakausi sekä Böömissä että Slovakiassa.


title: Böömin kuningaskunta

text: Vuonna 1558 Ferdinand tuli Kaarle V:n seuraajana myös keisariksi. Kun Böömi paikallisen protestanttisen aateliston vastustuksesta huolimatta tehtiin kiinteäksi osaksi Habsburgien monarkiaa, vuonna 1618 puhkesi Böömin kapina, josta myös kolmikymmenvuotinen sota sai alkunsa. Protestanttien tappio Valkeavuoren taistelussa vuonna 1620 teki lopun Böömin pyrkimyksistä autonomiaan.


title: Böömin kuningaskunta

text: Vuonna 1740 Sleesian sodissa Preussin sotajoukot valloittivat Sleesia ja pakottivat Maria Teresian vuonna 1742 luovuttamaan Sleesiaa Preussille, lukuun ottamatta sen eteläisintä osaa, johon kuluivat Cieszynin, Krnovin ja Opavan kreivikunnat. Vuonna 11756 Preussin kuningas Fredrik Suurta vastaan muodostettiin Itävallan johtama liittoutuma, ja Maria Teresia valmisteli sotaa Preussia vastaan valloittaakseen Sleesian takaisin. Preussin armeija valloitti Saksin ja tunkeutui vuonna 1757 Böömiin. Prahan taistelussa vuonna 1757 Preussi voitti Habsburgit ja miehitti Prahan. Yli neljäsosa Prahasta tuhoutui, ja Pyhän Vituksen katedraali kärsi vakavia vaurioita. Kolinin taistelussa Fredrik kuitenkin hävisi ja joutui vetäytymään Prahasta ja koko Böömistä.


title: Böömin kuningaskunta

text: Kun Pyhä saksalais-roomalainen keisarikunta vuonna 1806 hajosi, Böömin kuningaskunta liitettiin Itävallan keisarikuntaan, jonka keisarilla oli edelleen myös Böömin kuninkaan arvonimi. Itävalta-Unkarin kompromissin yhteydessä vuonna 1867 Böömin, Määrin ja Itävallan Sleesian maakunnista muodostettiin Cisleithanian "k. k." kruununmaita. Virallisesti Böömin kuningaskunta lakkasi olemasta vuonna 1918, kun nämä kruununmaat yhdessä Slovakian kanssa muutettiin Tšekkoslovakian tasavallaksi.


title: Böömin kuningaskunta

text: Nykyinen Tšekin tasavalta, joka käsittää Böömin, Määrin ja Tšekin Sleesian, käyttää yhä useimpia Böömin kuningaskunnan symboleja: sen vaakunassa on kaksihäntäinen leijona, lipussa punainen ja valkoinen raita, ja Prahan linna, entinen kuninkaanlinna, on Tšekin presidentin virka-asuntona.


title: Böömin kuningaskunta

text: Varsinainen Böömi ("Čechy"), Kladskon kreivikunta ("Hrabství kladské") mukaan luettuna, muodosti Böömin kuningaskunnan pääosan. Egerland ("Chebsko") liitettiin kuningaskuntaan lopullisesti Wenceslaus II:n hallitsijakaudella (1291–1305); sen keisari Ludvig IV luovutti Böömille pantiksi vuonna 1322, ja myöhemmin se yhdistyi varsinaisen Böömin kanssa personaaliunioniin. Vuonna 1348 keisari Kaarle IV muodosti "Böömin kruununmaat" ("země Koruny české"), johon kuuluivat myös seuraavat maakunnat:Ajoittain Böömin kuninkaiden hallinnassa olivat myös:


title: Böömin kuningaskunta

text: Böömin krajit olivat:


title: Bhirrana

text:
Bhirrana tai "Birhana" on pieni muinainen kylä Intiassa.
Paikka sijaitsee Haryanan osavaltiossa Fatehabadin alueella. Paikka sijaitsee Saraswatin sivuhaaran varrella. Paikalta on löydetty esiharappalaista ja harappalaista asutusta ja esineistöä.


title: Bhirrana

text: Paikka sijaitsee Pohjois-intiassa 220 km New Delhistä luoteeseen. Se on lähellä New Delhi-Failika valtatietä. Tarkemin se on Fatehabadin alueella 14 km Bhunasta koilliseen. Aikoinaan siellä virtasi Chaggar-Sarasvati.


title: Bhirrana

text: Kummun mitat ovat Pohjoisesta etelään 190 km ja idästä länteen 240 m. Kummun korkeus on 5.5 m.


title: Bhirrana

text: alakaupunkkiin


title: Avtandil Tšrikišvili

text: Avtandil Tšrikišvili (, s. 18. maaliskuuta 1991 Gardabani) on georgialainen judon maailman- ja Euroopan-mestari sekä Euroopan kisojen voittaja.


title: Avtandil Tšrikišvili

text: Tšrikišvili voitti sarjan 81 kg maailmanmestaruuden Tšeljabinskissa 2014 kukistettuaan loppuottelussa kanadalaisen Antoine Valois-Fortierin. Rio de Janeiron MM-kilpailuissa 2013 hän sai samassa painoluokassa hopeaa hävittyään loppuottelussa ranskalaiselle Loïc Pietrille. Astanan MM-kilpailuissa 2015 hän oli viides. Hän saavutti joukkuekilpailun MM-kultaa 2013 sekä pronssia 2014 ja 2015. Lontoon olympialaisissa 2012 hän oli 81-kiloisissa yhdeksäs ja Rio de Janeirossa 2016 viides.


title: Avtandil Tšrikišvili

text: Tšrikišvili voitti sarjan 81 kg Euroopan-mestaruuden Budapestissa 2013 ja Montpellier’ssa 2014, sai EM-hopeaa Kazanissa 2016 sekä sijoittui viidenneksi Tšeljabinskissa 2012. Joukkuekilpailun EM-kultaa hän saavutti 2012, 2013, 2014 ja 2016 sekä pronssia 2011. Hän voitti Bakun Euroopan kisoissa 2015 kultaa 81 kg:n painoluokassa ja sai hopeaa joukkuekilpailussa.


title: Avtandil Tšrikišvili

text: Hän voitti alle 20-vuotiaiden maailman- ja Euroopan-mestaruuden 81 kg:n sarjassa 2010 sekä sai saman ikäluokan EM-pronssia 2009.


title: Avtandil Tšrikišvili

text: Tšrikišvili on saavuttanut Masters-, Grand Slam- ja Grand Prix -kilpailuissa kuusi turnausvoittoa, kaksi kakkossijaa ja neljä kolmossijaa. Maailmancupeissa ja Continental Open -kilpailuissa hänellä on neljä turnausvoittoa ja yksi kolmossija. Hän on voittanut aikuisten sarjassa kaksi Georgian-mestaruutta.


title: Avtandil Tšrikišvili

text:
Tšrikišvili valittiin Georgian vuoden urheilijaksi 2014.
Vuonna 2016 Tšrikišvili toimi Georgian lipunkantajana kesäolympialaisissa 2016.


title: Mandiakuy

text: Mandiakuy on maalaiskunta ja sen keskuskylä Ségoun alueen Tominianin piirissä Malissa. Se sijaitsee lähellä Burkina Fason rajaa 45 kilometriä Tominianista kaakkoon. Kunnassa on 21 100 asukasta (vuonna 2009).


title: Mandiakuy

text: Mandiakuyn kunnan pinta-ala on 398 neliökilometriä. Se rajoittuu etelässä Tominianin piirin Mafounén, lännessä Dioran ja Sanékuyn sekä pohjoisessa Bénénan kuntiin ja idässä Burkina Fasoon.


title: Mandiakuy

text: Kuntaan kuuluu 28 kylää. Asukkaat ovat etupäässä boboja. Lisäksi on markoja (dafing) ja fulbeja. Suurin osa on kristittyjä, loput animisteja ja muslimeja.


title: Mandiakuy

text: Paikallisia elinkeinoja ovat maanviljely, karjanhoito, kaupankäynti ja käsityöammatit. Tärkeimmät viljelykasvit ovat hirssi, durra, fonio, sipuli ja riisi. Kotieläimiä ovat naudat, lampaat, vuohet, aasit, hevoset, siat ja siipikarja. Mandiakuyssa ja Tétoussa pidetään viikoittaiset markkinat.


title: Mandiakuy

text: Palveluihin kuuluvat kaksi julkista alakoulua, katolinen alakoulu, 17 kyläkoulua, kolme yläkoulua ja kaksi terveysasemaa.


title: Mandiakuy

text: Paikallinen nähtävyys on Mandiakuyn katolinen kirkko.


title: Munk

text: Munk on seuraavien henkilöiden sukunimi:


title: DeSoto Fireflite

text: DeSoto Fireflite oli Yhdysvaltalaisen Chrysler Corporationin DeSoto-osaston valmistama automalli, jota tehtiin vuosina 1955 - 1960. Fireflite-mallisarja luotiin DeSoton "lippulaivaksi", ja se täytti valmistajan asettamat odotukset nostamalla selvästi merkin myyntiä. Firefliten myyntivaltteina olivat auton tyylikäs muotoilu, uusi Hemi V8-moottori ja valinnaisvarusteena saatava kaksivärimaalaus.


title: DeSoto Fireflite

text: 1950-luvun lopulla talouslama vähensi merkittävästi kalliimpien amerikkalaisautojen kysyntää ja vuoden 1958 aikana DeSoto Firefliten myynti kääntyi selvään laskuun. Vuoden 1960 Firefliteä valmistettiin vain sedanina ja hardtopina ja samana vuonna mallisarjan valmistus lopetettiin. Vain vuotta myöhemmin Chrysler Corporation teki päätöksen koko De Soto-merkin lopettamisesta.


title: DeSoto Fireflite

text: DeSoto Firefliteä valmistettiin viiden vuoden aikana 118 819 kappaletta.


title: Ouan

text: Ouan on maalaiskunta ja sen keskuskylä Ségoun alueen Tominianin piirissä Malissa. Se sijaitsee Banijoen tulva-alueen itäpuolella 60 kilometriä Tominianista maanteitse pohjoiseen. Kunnassa on 9 100 asukasta (vuonna 2009).


title: Ouan

text: Ouanin kunta rajoittuu idässä Tominianin piirin Timissan ja etelässä Fangasson sekä luoteessa Moptin alueen Djennén piirin Dandougou Fakalan ja Madiaman kuntiin. Seutu kuuluu Sahelin vyöhykkeeseen.


title: Ouan

text: Kuntaan kuuluu 17 kylää. Asukkaat ovat etupäässä boboja (bwa) ja fulbeja. Vallitseva uskonto on animismi. Lisäksi on kristittyjä ja muslimeja.


title: Ouan

text: Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, riisi ja maapähkinä. Myytäväksi kasvatetaan sipulia ja tupakkaa. Kotieläimiä ovat lampaat, vuohet, aasit, naudat ja siipikarja.


title: Ouan

text: Ouanin kautta kulkee Ségoun ja Moptin välinen maantie RN6. Palveluihin kuuluu yhdeksän alakoulua, yläkoulu, koulutus- ja kehittämiskeskus sekä terveysasema.


title: Ramnoosi

text: Ramnoosi (CHO) on deoksisokereihin kuuluva monosakkaridi. Yhdistettä esiintyy useiden kasvien ja bakteerien polysakkarideissa ja glykosideissa. Yhdistettä voidaan käyttää makeutusaineena ja kosmetiikassa.


title: Ramnoosi

text: Ramnoosi on huoneenlämpötilassa valkoista kiteistä ainetta ja kiteet ovat hyvin makeita. Yhdiste liukenee hyvin veteen ja etanoliin. Toisin kuin useimmat muut luonnossa esiintyvät monosakkaridit, on luonnossa esiintyvä ramnoosi L- eikä D-isomeeri. D-ramnoosia ei tavata luonnossa. Ramnoosi esiintyy muun muassa glykosideissa sokeriosana, erityisesti lehtipuiden hemiselluloosan osana, eräissä muissa polysakkarideissa kuten arabikumissa, tragakanttikumissa, karaijakumissa ja gellaanikumissa. Lisäksi sitä esiintyy useiden bakteerien soluseinissä.


title: Ramnoosi

text: Monien muiden monosakkaridien tapaan ramnoosi ei juurikaan esiinny avoketjuisena vaan muodostaa rengasrakenteisen hemiasetaalin pyranoosin. Suurin osa L-ramnoosista on α-pyranoosina ja pienempi osa β-anomeerina. Ramnoosin α-muoto voidaan muuttaa β-muodoksi kuumentamalla ja β-muoto palautuu helposti takaisin α-anomeeriksi ilmankosteuden vaikutuksesta. L-ramnoosin α-muodon ominaiskiertokyky muuttuu mutarotaation vuoksi arvosta -7,7 ° arvoon +8,9 °. D-ramnoosi esiintyy liuoksessa noin 60 % α-pyranoosia ja noin 40 % β-pyranoosia ja sen ominaiskiertokyky on -8,2 °.


title: Ramnoosi

text: Ramnoosia valmistetaan kasveista hydrolysoimalla. Runsaasti sitä esiintyy muun muassa myrkkysumakin ("Toxicodendron pubescens"), lehdissä, eräiden koivulajien ksylaanissa, eräissä kynsiliaaneissa, arabikumissa, karaijakumissa, rutiinissa, naringiinissa ja mustatammen kuoren glykosideissa.


title: Ramnoosi

text: Ramnoosia voidaan käyttää makeuttajana ja makeuttajien ja aromiaineiden valmistuksessa. Ramnoosia käytetään myös kosmetiikassa ryppyvoiteissa, koska se edistää kollageenin muodostumista ja tekee siten ihosta kimmoisemman.


title: Ještěd-torni

text: Ještěd-torni on 94 metriä korkea television lähetystorni, joka on rakennettu Ještěd-vuorelle lähellä Libereciä Tšekissä.


title: Ještěd-torni

text: Ještěd-tornin "hyperboloidin "muotoinen teräsbetonirakenne on rakennettu vuosien 1963 ja 1968 välillä. Tornin arkkitehti oli Karel Hubáček. Muoto valittiin, koska se istuu kukkulan muotoon ja toimii hyvin kukkulan laen ankarissa sääolosuhteissa. Tornin alemmassa osassa on hotelli ja torniravintola. Se on tärkeä nähtävyys kaupungissa, ja sieltä voi nähdä suurimman osan Böömiä sekä osia Puolasta ja Saksasta.


title: Sanékuy

text: Sanékuy on maalaiskunta ja sen keskuskylä Ségoun alueen Tominianin piirissä Malissa. Se sijaitsee 30 kilometriä Tominianista etelään. Kunnassa on 15 700 asukasta (vuonna 2009).


title: Sanékuy

text: Sanékuyn kunta rajoittuu pohjoisessa Tominianin piirin Yasson, idässä Bénénan ja Mandiakuyn, etelässä Dioran ja lännessä Sanin piirin Sourountounan kuntiin.


title: Sanékuy

text: Kuntaan kuuluu 20 kylää. Asukkaat ovat etupäässä boboja (bwa). Vallitsevat uskonnot ovat kristinusko ja animismi.


title: Sanékuy

text: Paikallisia elinkeinoja ovat maanviljely, karjanhoito ja keräily. Tärkeimmät viljelykasvit ovat hirssi ja fonio sekä myytäväksi kasvatetut maapähkinä ja seesami. Kotieläimiä ovat lampaat, vuohet, aasit, naudat, siipikarja ja siat.


title: Sanékuy

text: Palveluihin kuuluvat kaksi julkista alakoulua ja yläkoulu, kahdeksan kyläkoulua ja kaksi terveysasemaa.


title: Levantin kyy

text: Levantin kyy on Matti Röngän kirjoittama vuonna 2013 julkaistu rikosromaani, jonka kustansi Gummerus. Rönkä on ilmoittanut Levantin kyyn päättävän Viktor Kärppä -sarjan.


title: Levantin kyy

text: Maahanmuuttajanuorten joukko tekee ilkivallantekoja Kärpän kotilähiössä. Hänellä on edelleen rakennusalan yrityksensä jonka kaikki toimet eivät ole aina lainmukaisia. Yhdessä veljensä Aleksein kanssa Viktor myy Ikealle puutavaraa metsäpalstalta Venäjän Karjalassa. Samaan aikaan Viktorin vanhan ystävän tytär Darja saapuu Helsinkiin ja muuttaa Kärpän omistamaan vuokra-asuntoon. Kysymys ei kuitenkaan ole pelkästä opiskelusta, sillä Darja alkaa harjoittaa asunnossa prostituutiota. Tapahtumien keskellä Viktor alkaa tuntea itsensä vanhaksi. Romaanin lopussa tapahtumat johtavat ampumavälikohtaukseen jossa sarjan keskeistä henkilöä ylikonstaapeli Teppo Korhosta ammutaan.


title: Timissa

text: Timissa on maalaiskunta ja sen keskuskylä Ségoun alueen Tominianin piirissä Malissa. Se sijaitsee 95 kilometriä Tominianista maanteitse koilliseen. Kunnassa on 27 800 asukasta (vuonna 2009).


title: Timissa

text: Timissan kunnan pinta-ala on 1 251 neliökilometriä. Se rajoittuu etelässä Tominianin piirin Lanfialan ja Fangasson, lounaassa Ouanin, luoteessa Moptin alueen Djennen piirin Madiaman ja Fakalan, koillisessa Bandiagaran piirin Timnirin ja idässä Bankassin piirin Séguén ja Sokouran kuntiin.


title: Timissa

text: Kuntaan kuuluu 29 kylää. Asukkaat ovat etupäässä dogoneja, boboja, fulbeja, moseja, belloja ja markoja. Vallitsevat uskonnot ovat islam, animismi ja kristinusko.


title: Timissa

text: Paikallisia elinkeinoja ovat maanviljely, karjanhoito, käsityöammatit ja pienimuotoinen kaupankäynti.


title: Timo Meier

text: Timo Meier (s. 8. lokakuuta 1996 Sankt Gallen, Sveitsi) on sveitsiläinen jääkiekkoilija, joka pelaa NHL-joukkue San Jose Sharksissa. Meier on pelipaikaltaan oikea laitahyökkääjä, mutta hän osaa pelata myös keskellä. Elite Prospects -sivuston Curtis Joen mukaan Meier on fyysisesti vahva hyökkääjä, joka kykenee pelaamaan sekä hyökkäävää että rikkovaa roolia. Meier kykenee tekemään hyvin tilaa ketjukavereilleen sekä tarjoamaan maalipaikan tai laukomaan itse. Hän osaa myös puolustaa hyvin omaa maalia. Joe mainitsee Meier kokonaisvaltaiseksi pelaajaksi, joka on myös käyttökelpoinen alivoimalla.


title: Timo Meier

text: Meier on SC Herisaun kasvatti. Kaudella 2009–2010 hän voitti ylivoimaisesti seuran U15-junioreiden sisäisen piste-, maali- ja syöttöpörssin tehtyään 13 otteluun tehot 40+25=65. 13-vuotias Meier oli samalla kaudella myös kolme vuotta alaikäisenä Herisaun U17-junioreiden paras maalintekijä 15 osumallaan. Kaudeksi 2010–2011 hän siirtyi Pikes Oberthurgaun junioreihin. Meier voitti seuran U15-junioreiden sisäisen piste-, maali- ja syöttöpörssin tehoilla 35+15=50. Kaudella 2011–2012 hän oli Oberthurgaun U17-junioreiden paras maalintekijä 23 osumallaan. Meier voitti koko kevään 2012 karsintasarjan piste- ja maalipörssin tehoilla 10+6=16. Hän pelasi kauden aikana myös yhden ottelun Oberthurgaun miesten joukkueessa Sveitsin kuudenneksi korkeimmalla sarjatasolla. Kaudeksi 2012–2013 Meier siirtyi Rapperswil-Jona Lakersiin. Hän vietti kautensa suurimmaksi osaksi seuran A-nuorissa.


title: Timo Meier

text: QMJHL-joukkue Halifax Mooseheads varasi Meierin 12. pelaajana . Hän siirtyi joukkueeseen kaudeksi 2013–2014, jolloin Meier teki runkosarjassa 34 tehopistettä. Kaudella 2014–2015 hän oli tehoilla 44+36=80 Mooseheadsin paras maalintekijä ja toiseksi paras pistemies Nikolaj Ehlersin jälkeen. Meier jakoi koko QMJHL:n maalipörssin viidennen sijan Rimouski Océanicin Anthony DeLucan ja Rouyn-Noranda Huskiesin Mathieu Lemayn kanssa. Kevään 2015 pudotuspeleissä hän jakoi Mooseheadsin sisäisen maalipörssin voiton Ehlersin kanssa kymmenellä osumallaan. Meier valittiin kauden päätteeksi QMJHL:n toiseen tähdistökentälliseen. Hän pelasi kauden aikana myös CHL Top Prospects Gamessa.


title: Timo Meier

text: San Jose Sharks varasi Meierin koko NHL:n varaustilaisuuden yhdeksäntenä pelaajana kesällä . Häntä pienemmällä numerolla NHL:ään on varattu sveitsiläisistä vain Nino Niederreiter viidentenä pelaajana vuonna sekä Nico Hischier ensimmäisenä pelaajana vuonna . Meier oli myös varaustilaisuuden ensimmäinen QMJHL:stä varattu pelaaja, joten liiga palkitsi hänet Michael Bossy Trophylla. Jo saman kesän heinäkuussa Meier teki kolmivuotisen tulokassopimuksen Sharksin kanssa. Kaudella 2015–2016 hän nousi Mooseheadsin kapteeniksi. Kesken kauden, tammikuussa 2016 Meier kaupattiin Rouyn-Noranda Huskiesiin vaihdossa kesän 2017 ensimmäisen ja toisen sekä kesän 2018 neljännen kierroksen varausvuoroon. Hän voitti joukkueessa QMJHL:n mestaruuden, President’s Cupin. Meier oli Memorial Cup -lopputurnauksessa Huskiesin paras maalintekijä ja jakoi sisäisen pistepörssin voiton Francis Perronin kanssa tehoilla 5+3=8. Hänet valittiin turnauksen tähdistökentälliseen.


title: Timo Meier

text: Syksyllä 2016 Meir oli kuukauden sivussa mononukleoosin vuoksi. Lokakuussa 2016 hän kuntoutui ja aloitti kautensa AHL-joukkue San Jose Barracudan vahvuudessa. Meier debytoi Sharksin NHL-joukkueessa 16. joulukuuta 2016 vieraissa Montréal Canadiensia vastaan. Hän sai ottelussa jääaikaa 10.03 minuuttia ja teki siinä myös NHL-uransa avausmaalin. Meier pelasi kauden 2016–2017 aikana NHL:ssä kaikkiaan 34 runkosarja- ja viisi playoff-ottelua tehopistein 3+3=6. Noin puolet kaudestaan hän pelasi AHL:ssä tehden 34 runkosarjaottelussa tehot 14+9=23 ja 14 playoff-ottelussa tehot 4+3=7. Syksyn 2017 harjoitusleirin päätteeksi Meier otti paikan Sharksin NHL-kauden 2017–2018 avauskokoonpanosta.


title: Timo Meier

text: Meier oli voittamassa MM-hopeaa vuoden 2018 MM-kilpailuissa.


title: Timo Meier

text: Meier pelasi alle 20-vuotiaiden MM-kilpailuissa vuosina 2015 ja 2016. Ensimmäisessä turnauksessa hänet valittiin Sveitsin yhdeksi kolmesta parhaasta pelaajasta. Meier valittiin myös Tanskaa vastaan pelatun alkulohkon ottelun päätteeksi joukkueensa ottelun parhaaksi pelaajaksi. Jälkimmäisessä turnauksessa hän toimi Sveitsin kapteenina.


title: Timo Meier

text: Meier pelasi myös alle 18-vuotiaiden MM-kilpailuissa vuonna 2013 sekä samana vuonna Ivan Hlinkan muistoturnauksessa. Hän edusti myös Sveitsin alle 17-vuotiaiden maajoukkuetta Euroopan nuorten olympiafestivaaleilla vuonna 2013, jolloin Meier voitti pronssia.


title: Eugraf Nyman

text: Eugraf Nyman (22. joulukuuta 1862 Pietari – 18. huhtikuuta 1934 Helsinki) oli suomalainen senaattori ja kuvernööri.


title: Eugraf Nyman

text: Nyman suoritti tuomarintutkinnon Venäjällä.


title: Eugraf Nyman

text:
Nyman oli Hänen Majesteettinsa Keisarin Suomen kanslian arkistonhoitajana vuoteen 1902, Suomen senaatin venäjän kielen ylikielenkääntäjänä 1902–1905, Tullihallituksen pääjohtajana 1905–1907, Hänen Majesteettinsa Keisarin Suomen kanslian vanhempana toimitussihteerinä 1907–1910, Uudenmaan läänin kuvernöörinä 1910–1913 ja Suomen senaatin oikeusosastolla senaattorina 1913–1914. Suomen itsenäistymisen jälkeen Nyman joutui syrjään koska häntä pidettiin tsaarinvallan yhteistoimintamiehenä ("bobrikoffarina").
Nyman oli naimisissa vuodesta 1891 Maria von Beckerin (1863–1935) kanssa.


title: Jari Korkki

text: Jari Korkki on politiikan toimittaja, joka irtisanottiin Yleisradiosta lokakuun 2018 lopussa. Tätä ennen hän oli Yle TV1:n lauantaisin lähettämän Ykkösaamun pitkäaikainen juontaja. Korkki asuu perheineen Kotkassa ja hänet tunnetaan myös paikallisen jalkapalloseura FC KTP:n kannattajana.


title: Jari Korkki

text: Korkki opiskeli 1980-luvun puolivälissä tiedotusoppia Tampereen yliopistossa ja toimi uransa alussa useita vuosia Radio 957:n toimittajana.


title: Jari Korkki

text: Korkki toimi Politiikan toimittajat ry:n puheenjohtajana vuosina 2002–2004.


title: Yasso

text: Yasso on maalaiskunta ja sen keskuskylä Ségoun alueen Tominianin piirissä Malissa. Se sijaitsee 20 kilometriä Tominianista lounaaseen. Kunnassa on 13 800 asukasta (vuonna 2009).


title: Yasso

text: Yasson kunta rajoittuu koilisessa Tominianin piirin Tominianin, idässä Bénénan, etelässä Sanékuyn, lännessä Sanin piirin Dahin ja luoteessa Somon kuntiin. Seutu kuuluu Sahelin vyöhykkeeseen.


title: Yasso

text: Kuntaan kuuluu 22 kylää. Asukkaat ovat etupäässä boboja ja markoja (dafing). Vallitsevat uskonnot ovat kristinusko ja animismi.


title: Yasso

text: Seudun pääelinkeinot ovat maanviljely, karjanhoito ja keräily. Tärkeimmät viljelykasvit ovat hirssi ja fonio sekä myyntiin kasvatettavat maapähkinä ja seesami. Kotieläimiä ovat lampaat, vuohet, aasit, naudat, siipikarja ja siat. Lisäksi harjoitetaan käsityöammatteja ja pienimuotoista kaupankäyntiä.


title: Yasso

text: Palveluihin kuuluvat kaksi julkista alakoulua ja yläkoulu, kahdeksan kyläkoulua ja terveysasema.


title: George Murdock

text: George Peter ("Pete") Murdock, myös G. P. Murdock, (1897–1985) oli yhdysvaltalainen kansatieteilijä. Hän toimi Yalen yliopiston antropologian professori 1939–1960 ja Pittsburghin yliopiston professorina 1960–1973. Hänen johdollaan laadittiin suurta kulttuurien luokitusohjelmaa Human Relations Area Files (HRAF).


title: Shawn Myers

text: Shawn Myers (s. 25. toukokuuta 1969 Paloseco, Trinidad ja Tobago) on yhdysvaltalais-brittiläinen kilpauransa päättänyt koripalloilija.